Tak mahu panjangkan kes, keluarga Adib tarik balik rayuan komital terhadap Tommy Thomas

Keluarga anggota bomba Muhammad Adib Mohd Kassim menarik balik rayuan berhubung prosiding komital terhadap bekas peguam negara Tommy Thomas.Bapa Adib iaitu Mohd Kassim Abdul Hamid telah mengemukakan dua rayuan di Mahkamah Rayuan antaranya terhadap perintah Mahkamah Tinggi yang mengenepikan keputusan koroner yang memberinya kebenaran untuk memulakan prosiding komital terhadap Thomas.Tetuan Mohd Zubir Embong & Associates yang mewakili keluarga Adib dalam kenyataan hari ini berkata, arahan itu dibuat oleh keluarga Adib kerana tidak lagi mahu memanjangkan perkara tersebut.Kenyataan itu memaklumkan, susulan daripada arahan keluarga Adib agar rayuan bapanya ditarik balik, pihak peguam telah memfailkan notis menarik balik rayuan pada 31 Mei lepas, diikuti pengesahan oleh Jabatan Peguam Negara (AGC) untuk menarik balik permohonan kebenaran untuk merayu ke Mahkamah Persekutuan.“Maka dengan ini, pihak keluarga Adib menganggap bahawa proses dan prosiding penghinaan mahkamah terhadap Thomas dan Jabatan Peguam Negara selesai dan tamat serta berharap masyarakat dapat membenarkan ahli keluarga memulakan kehidupan baru.“Dalam masa sama, harus ditegaskan bahawa keputusan penyelesaian di peringkat rayuan ini tidak sama sekali mengusik atau mengubah keputusan dan dapatan oleh Mahkamah Koroner pada 27 September 2019, yang mengesahkan bahawa Adib mati dipukul (walaupun pembunuhnya tidak dapat ditemui hingga ke hari ini) dan kematian turut disumbangkan oleh kegagalan pasukan polis dan Pasukan Simpanan Persekutuan (FRU) mengawal rusuhan,” menurut kenyataan itu.Firma guaman itu memaklumkan alasan penghakiman setebal 52 halaman oleh hakim koroner itu juga tidak pernah diakas oleh mana-mana mahkamah yang lebih tinggi dan dengan itu, ia kekal sebagai dapatan fakta yang autoritatif.Menurut firma guaman itu, pendirian keluarga Adib untuk menarik balik rayuan komital ini tidak bererti bahawa usaha mencari pembunuh Adib tidak boleh diteruskan oleh polis, kerana siasatan jenayah tiada had masa di sisi undang-undang. “Perjuangan menuntut keadilan untuk seorang anggota kerajaan yang mati dibunuh ketika bertugas menjaga keamanan juga boleh diteruskan oleh mana-mana masyarakat sivil, orang awam serta badan-badan bukan kerajaan yang prihatin,” menurut kenyataan itu lagi.Pada 29 November 2021, keluarga Adib telah menerima pampasan berjumlah RM1.5 juta daripada kerajaan.Pampasan tersebut adalah sebagai bantuan prihatin daripada kerajaan atas musibah yang menimpa ahli keluarga anggota bomba itu, yang cedera parah dipukul dalam rusuhan di Kuil Sri Maha Mariamman pada 27 November 2018 dan menghembuskan nafas terakhir pada 17 Disember 2018.Peguam Aidil Khalid yang mewakili Kassim ketika dihubungi Bernama berkata rayuan AGC di Mahkamah Persekutuan itu ditarik balik semalam.AGC yang mewakili Thomas merayu terhadap keputusan Mahkamah Rayuan pada 8 Februari lepas yang memutuskan bahawa koroner yang mendengar inkues kematian Adib mempunyai bidang kuasa untuk mengeluarkan kebenaran bagi memulakan prosiding komital terhadap Thomas.Dua rayuan oleh bapa Adib telah digantung pendengarannya, sementara rayuan AGC itu didengar.Adib, yang ketika meninggal dunia berusia 24 tahun, merupakan anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, cedera parah dalam rusuhan di Kuil Sri Maha Mariamman, USJ 25, pada 27 November 2018.Adib meninggal dunia pada 17 Disember 2018 selepas 21 hari menerima rawatan di Institut Jantung Negara (IJN).Pada 27 September 2019, Mahkamah Koroner memutuskan bahawa kematian Adib adalah akibat perbuatan jenayah oleh lebih daripada dua individu.


Malaysia lulus pendaftaran bersyarat AstraZeneca buatan kilang Thailand

Mesyuarat Pihak Berkuasa Kawalan Dadah (PBKD) ke-358 hari ini meluluskan pendaftaran bersyarat untuk kegunaan semasa bencana bagi produk vaksin Covid-19 ‘Vaccine AstraZeneca Solution for Injection’ keluaran AstraZeneca dari pengilang kedua iaitu Siam Bioscience Co. Ltd, Thailand.Ketua Pengarah Kesihatan Dr Noor Hisham Abdullah berkata pengilang kedua itu merupakan pengeluar yang akan menjadi sumber bekalan vaksin AstraZeneca untuk kegunaan Program Imunisasi Covid-19 Kebangsaan (PICK) di negara ini.Katanya pada 2 Mac lepas, PBKD telah meluluskan pendaftaran bersyarat bagi pengilang Medimmune Pharma B.V., Belanda yang merupakan pengeluar bagi bekalan vaksin Covid-19 AstraZeneca ke negara-negara Eropah.“Sebagai makluman, kerajaan Malaysia membuat perolehan vaksin Covid-19 keluaran AstraZeneca melalui dua kaedah iaitu secara terus dengan pengeluar dan juga melalui fasiliti Covax yang mula diterima pada April.“Bekalan vaksin AstraZeneca yang bakal diterima dari pengilang Siam Bioscience Co., Ltd ini dijangka dapat mempertingkatkan kadar vaksinasi di bawah Program Imunisasi Covid-19 Kebangsaan dengan lebih pantas,” katanya dalam satu kenyataan hari ini.Dr Noor Hisham berkata kelulusan pendaftaran secara bersyarat memerlukan syarikat pemegang pendaftaran produk iaitu AstraZeneca Sdn Bhd, mengemukakan data-data tambahan dan terkini produk vaksin dari semasa ke semasa.Katanya ia bagi memastikan kualiti, keberkesanan dan keselamatannya sentiasa dikemas kini serta perbandingan manfaat-risiko vaksin kekal positif.Beliau berkata Kementerian Kesihatan akan sentiasa mempertingkatkan tahap kesihatan awam dalam memerangi wabak Covid-19 melalui perolehan bekalan vaksin yang telah dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan oleh PBKD.


27 tahun selepas Highland Tower runtuh, projek cerun masih berisiko tinggi

Apabila seluruh blok kondominium di Ulu Kelang runtuh dan meragut 48 nyawa penghuninya pada 1993, tidak mengambil masa lama untuk mengetahui siapa bertanggungjawab di sebalik tragedi yang menjadi tajuk utama media-media dunia.Tragedi menimpa Highland Tower disebabkan kejadian tanah runtuh berpunca daripada kerja-kerja membersihkan tanah di dua tapak projek perumahan berdekatan, serta kegagalan tembok penahan yang tidak diselenggara dengan baik.Selepas itu, banyak kejadian tanah runtuh yang meragut nyawa dilaporkan berlaku di seluruh negara.Satu kajian mendedahkan, terdapat 21,000 kawasan berisiko berlaku tanah runtuh di seluruh negara, dengan 76% daripadanya berada di Semenanjung Malaysia.Di Lembah Klang, Ulu Klang, Hulu Langat dan beberapa kawasan di Kuala Lumpur dikenal pasti oleh SlopeWatch, sebuah organisasi yang memantau kawasan cerun bagi melihat tanda-tanda risiko berlaku tanah runtuh dan menawarkan penyelesaian kepada kerja-kerja selenggaraan cerun sederhana.Terdapat beberapa garis panduan mengenai pengurusan cerun dan pembangunan kawasan berbukit, namun, tiada sebarang pelan yang jelas tentang apa yang perlu dilakukan sekiranya penduduk melihat sesuatu yang luar biasa, atau berbahaya, kata Eriko Motoyama, pengarah program SlopeWatch.Motoyama yang memiliki kepakaran dalam kejuruteraan cerun di Jabatan Kerja Raya (JKR) berkata, organisasinya mengumpul laporan dan menyediakan kertas kerja yang berkaitan.Katanya, proses yang melibatkan pihak berkuasa tempatan agak menjemukan.“Walaupun kami memahami pihak berkuasa tempatan harus menangani banyak aduan dan laporan, mereka harus faham bahawa cerun tidak akan menunggu,” katanya kepada MalaysiaNow.Katanya, satu prosedur operasi standard (SOP) diperlukan untuk memperakui laporan dalam tempoh tertentu supaya pemeriksaan dan tindakan boleh diambil.Kira-kira dua tahun lepas, organisasi itu pernah melaporkan kemungkinan berlaku pergerakan tanah di Genting Highlands.Bagaimanapun, amaran itu tidak diendahkan.Pada tahun lepas, satu kejadian tanah runtuh menyebabkan jalan menuju ke Amber  Court di Genting Highland dipenuhi dengan lumpur tebal, batu dan kotoran selepas berlaku hujan lebat.Kejadian tanah runtuh di Jalan menuju ke Amber Court pada November 2019. Gambar: Bernama“Secara jelas tiada sebarang tindakan atau apa-apa langkah dilakukan oleh pihak berkuasa tempatan berkaitan,” kata Motoyama.Insiden Highland Towers mengubah pemikiran masyarakat mengenai perlunya peraturan pembangunan di kawasan cerun.Selepas daripada itu, JKR menubuhkan Cawangan Kejuruteraan Cerun (SEB) bagi mengawal selia pembangunan di kawasan berbukit.Gue See Sew, seorang perunding geoteknikal dan kejuruteraan berkata, terdapat banyak garis panduan baru mengenai dasar pembangunan kawasan berbukit diperkenalkan dengan syarat lebih ketat untuk diluluskan.Gue berkata, pihak berkuasa tempatan memerlukan pakar dalam bidang kejuruteraan cerun.Ketika ini, ia diletakkan di bawah JKR, yang hanya bertanggungjawab untuk bangunan kerajaan dan jalan-jalan raya.Gue berkata tiada satu agensi berpusat wujud untuk memberi panduan kepada 149 pihak berkuasa tempatan di seluruh negara mengenai keselamatan cerun.“Kita perlu mewujudkan agensi khusus untuk keselamatan cerun yang akan bertanggungjawab mengurangkan kejadian tanah runtuh dan mengawal selia pembangunan di kawasan cerun,” katanya.Gue berkata, garis panduan sedia ada, yang disediakan JKR dan tiga lagi pihak berkuasa tempatan di Selangor, Pulau Pinang dan Kuala Lumpur, adalah sebagai reaksi kepada insiden lepas.Katanya, terlalu sedikit iktibar diambil walaupun terdapat beberapa tragedi dengan memberi contoh kejadian di Ulu Klang, yang mana projek pembangunan secara besar-besaran masih dijalankan.Gue berkata, penyelidikan tanah yang tidak mencukupi, serta kurangnya pengetahuan mengenai analisis struktur dan reka bentuk merupakan 60% faktor berlakukan kejadian tanah runtuh.Katanya pemaju harus melantik jurutera dan kontraktor yang layak untuk menjalankan kerja.Motoyama melihat terdapat dua kelemahan utama – proses kelulusan dan pembinaan projek.“Ada sebilangan projek seperti jalan raya dan lebuh raya berada di bawah bidang kuasa kerajaan persekutuan manakala hartanah komersial dan perumahan diletakkan berada di bawah kuasa pihak berkuasa tempatan masing-masing.“Bagaimana pihak berkuasa meneliti kelayakan kontraktor yang dilantik untuk menggendalikan pembangunan kawasan cerun? Garis panduan mana yang mereka gunakan? soalnya.


Pejuang belum diluluskan RoS, kata Dr Mahathir

Pengasas Parti Pejuang Tanah Airku (Pejuang) Dr Mahathir Mohamad berkata sehingga kini pendaftaran parti itu belum mendapat kelulusan daripada Jabatan Pendaftaran Pertubuhan (RoS), walaupun semua syarat telah dipenuhi.Beliau berkata kelulusan pendaftaran parti itu kini tertakluk kepada menteri yang berkenaan.“Kita dah penuhi semua syarat yang dikehendaki kerajaan, tapi keputusan (kelulusan) ini perlu dirujuk kepada menteri,” katanya pada sidang media di Bangunan Parlimen di sini hari ini ketika diminta mengulas status pendaftaran Pejuang yang ditubuhkan pada Ogos lalu.RoS berada di bawah Kementerian Dalam Negeri dan menteri bertanggungjawab ketika ini ialah Hamzah Zainuddin.Sebelum ini, pada 29 Oktober Setiausaha Agung Pejuang Amiruddin Hamzah berkata sejak dua bulan lalu Pejuang telah mengemukakan tujuh permohonan pendaftaran kepada RoS, tetapi sehingga kini pihaknya belum mendapat jawapan bertulis daripada Menteri Dalam Negeri mahupun RoS.RoS kemudian memaklumkan bahawa permohonan pendaftaran Pejuang masih dalam penelitian dan semakan.


Selangor catat 1,200 dalam 3,418 jumlah kes baru negara

Malaysia mencatat 3,418 kes baru hari ini menjadikan kes keseluruhan Covid-19 meningkat sebanyak 415,012 kes.Selangor mencatat angka tertinggi kes harian sebanyak 1,200 disusuli Sarawak (587), Kelantan (400), dan Johor (213.Hanya Labuan (7) dan Putrajaya (8) dan Perlis (4) sahaja yang mencatatkan kes satu digit hari ini.Negara juga mencatat sebanyak 2,698 kes sembuh menjadikan jumlah keseluruhan kes sembuh meningkat kepada 383,140.Kes aktif dengan kebolehjangkitan pula kini berjumlah 30,339.Dalam pada itu, 345 pesakit ditempatkan di Unit Rawatan Rapi termasuk 175orang memerlukan bantuan alat pernafasan.Malaysia turut mencatat 12 lagi korban akibat Covid-19, menjadikan jumlah mangsa yang maut meningkat kepada 1,533.


James Bond pertama, Sean Connery meninggal dunia

Hero pertama dalam filem terkenal James Bond, Sean Connery meninggal dunia hari ini pada usia 90 tahun, lapor BBC.Antara kegemilangannya sewaktu hidup termasuk pernah merangkul perlbagai anugerah termasuk anugerah paling berprestij Oscar, dua anugerah Bafta dan tiga Golden Globes menjadikannya antara pelakon paling berjaya pernah dalam industri perfileman dunia.Pemain watak 007 terbaik dalam filem James Bond dalam kebanyakan siri sekuel yang pernah diterbitkan berbanding hero lain yang membintanginya.Connery baru sahaja menyambut ulang tahunnya yang ke-90 pada Ogos lalu.Antara filem lakonannya dalam francais James Bond termasuk “Dr. No” (1962), “From Russia With Love” (1963), “Goldfinger” (1964), “Thunderball” (1965), “You Only Live Twice” (1967) dan “Diamonds Are Forever” (1971).


Indonesia bangkitkan isu Laut China Selatan dengan China

Indonesia membangkitkan isu Laut China Selatan semasa mesyuarat Suruhanjaya Bersama Kerjasama Dua Hala (JCBC) keempat Indonesia-China hari ini.
Menteri Luar Indonesia Retno Marsudi berkata rundingan mengenai kod Tatalaku (CoC) di Laut China Selatan perlu segera diteruskan setelah tertunda akibat pandemik.
Dalam sidang media bersama rakan sejawatannya dari China, Qin Gang di Jakarta, beliau berkata Indonesia dan Asean ingin menghasilkan CoC yang "efektif, substantive dan actionable."
“Indonesia ingin melihat Laut China Selatan sebagai laut yang damai dan stabil. Penghormatan terhadap undang-undang antarabangsa, terutama UNCLOS 1982, menjadi kunci,” katanya.
Isu Myanmar dan pelaksanaan Asean Outlook on the Indo-Pacific untuk Asean serta perdagangan, pelaburan, kerjasama di bidang kesihatan dan kesalinghubungan antara kedua-dua negara turut dibincangkan.
Qin Gang tiba pada Selasa untuk lawatan rasmi tiga hari ke Indonesia yang merupakan kunjungan pertama ke rantau ini sejak pelantikannya pada hujung tahun lepas.
Sebelum mesyuarat JCBC, beliau mengadakan kunjungan hormat ke atas Presiden Joko Widodo atau lebih dikenali sebagai Jokowi di Istana Merdeka.
Pada pertemuan itu, Retno berkata Qin Gang menyampaikan komitmen China untuk meningkatkan hubungan dan kerjasama dan meningkatkan import dari Indonesia khususnya produk pertanian.
Jokowi pula berharap kerjasama strategik  dipertingkatkan termasuk menyiapkan projek Kereta Api Berkelajuan Tinggi Jakarta-Bandung, pembinaan taman industri hijau di Kalimantan, pembinaan Nusantara dan industri hiliran.


Menghantar pasukan tentera untuk vaksinasi di luar bandar Sarawak

Seperti anggota tentera yang lain, pegawai perubatan tentera Dr Ahmad Fairuz Ishak dan Dr Devandran Naidu berlatih bersungguh-sungguh bagi memastikan mereka akan sentiasa bersiap siaga dalam apa-apa pertempuran sekiranya dipanggil untuk mempertahankan negara daripada pasukan musuh.Tahun ini, panggilan semboyan itu datang.Sejak dua bulan lalu, mereka menjadi barisan hadapan dalam beberapa pertempuran melawan musuh yang tidak dapat dilihat dengan mata kasar yang menyerang seluruh negara sejak tahun lalu.Sebagai sebahagian daripada Combat Medic Vaccination Team (CMVT) Angkatan Tentera Malaysia, mereka melakukan perjalanan ke kawasan terpencil di luar bandar Sarawak untuk memastikan tidak ada seorang pun yang tertinggal daripada mendapat vaksin Covid-19 di negeri ini.CMVT terdiri dari empat pasukan outreach yang terdiri ditubuhkan dari empat pegawai perubatan dan 16 anggota batalion perubatan daripada Briged Kesembilan Infantri .Perjalanan memasuki jalan-jalan kecil jauh terpencil di pedalaman Sarawak menjadikan penduduk-penduduk yang tinggal di kawasan luar bandar dan tidak mempunyai kemudahan perubatan tidak lagi perlu melakukan perjalanan sukar menuju ke bandar terdekat bagi mendapatkan suntikan vaksin.Bagi penduduk pedalaman, perjalanan untuk ke bandar adalah beban besar kerana ia memakan kos bagi pengangkutan, makanan dan tempat tinggal.Dr Ahmad Fairuz Ishak menyuntik vaksin Covid-19 kepada penduduk kampung di pedalaman Sabah.Namun bagi Fairuz dan Devandran, tugas mereka bermaksud perjalanan di atas jalan raya yang memakan tempoh beberapa jam dan melelahkan – atau, berdepan kekurangan yang ada di kawasan luar bandar.Fairuz, yang berpangkat kapten berkata bahawa akses terhad ke kawasan terpencil di negeri ini adalah salah satu halangan dalam usaha mendekati lebih ramai penduduk kampung yang sangat memerlukan vaksin Covid-19.Selain saiz negeri yang luas, wujud juga cabaran geografi lain perlu mereka tangani, mulai dari kawasan paya di sekitar pantai hingga dataran sungai sehinggalah banjaran gunung-ganang dan hutan tebal.Pasukan perubatan tentera menghabiskan sebahagian besar waktu mereka dalam kenderaan pacuan empat roda dan bot-bot laju, terutama ketika perlu menjalankan operasi vaksinasi di kampung-kampung yang hanya dapat diakses dengan laluan sungai.Sekiranya perlu menjalankan operasi vaksinasi lebih dari satu hari di sesebuah kampung, pasukan itu harus mendirikan kem dan berkhemah di sana sepanjang operasi.Dr Devandran Naidu menyuntik dos vaksin Covid-19 kepada warga emas di kawasan pedalaman Sarawak.Selain itu, terdapat juga cabaran untuk membawa vaksin di seluruh Sarawak.“Kebanyakan komuniti berada di kawasan di sepanjang sungai,” kata Fairuz kepada MalaysiaNow.“Bentuk pengangkutan utama mereka adalah melalui jalan air.”Dia memberikan contoh Long Singut di Kapit, sebuah penempatan berhampiran perbatasan Sarawak-Kalimantan.Dr Devandran Naidu menyuntik dos vaksin Covid-19 kepada warga emas di kawasan pedalaman Sarawak.“Untuk sampai ke sana, anda harus berada di jalan raya menempuh perjalanan lapan jam dan kemudian berdepan perjalanan empat jam lagi dengan menaiki bot.“Biasanya kami melakukan operasi dengan bot, tetapi ada beberapa operasi kami gunakan helikopter,” katanya.Tidak berhenti di situ, wujud juga masalah komunikasi dengan penduduk kampung.Di Sarawak, kebanyakan kawasan terpencil adalah tempat tinggal orang Iban, Kenyah, Kayan, Punan, Penan, Kajang, Lun Bawang dan Kelabit, yang semuanya bertutur dalam bahasa mereka sendiri.Tidak ramai yang fasih berbahasa Melayu atau Sarawak, terutamanya golongan tua.Sebagai orang luar, hal ini juga menjadi cabaran kepada pasukan, banyak perkara boleh disalah fahami penduduk.Fairuz dan Devendran bersetuju penyampaian maklumat mengenai vaksin kepada penduduk kawasan luar bandar adalah cabaran utama yang mereka hadapi.Davendran, yang merupakan seorang leftenan berkata pasukan CVMT menghabiskan masa berhari-hari untuk mencari penterjemah bagi membantu berkomunikasi dengan penduduk kampung dan meyakinkan mereka untuk menerima vaksin.Pasukan CVMT menjalankan operasi pemberian vaksin Covid-19 di kawasan pedalaman.Bercakap kepada MalaysiaNow, dia berkata cabaran sedemikian pernah mereka hadapi dalam operasi ke Long Unai, kawasan tempat tinggal orang Islam Penan.“Kami terpaksa minta petugas daerah datang ke kampung untuk memberitahu mengapa mereka memerlukan suntikan itu.”Pasukan mereka tidak dapat meyakinkan penduduk kampung untuk menggulung lengan baju, terutama yang sudah tua.“Hanya 30 orang yang ingin diberi vaksin pada masa itu,” kata Davendran.“Tetapi setelah pegawai daerah datang dan memberi taklimat kepada mereka, 151 orang akhirnya dapat menerima vaksin.”Selain itu, terdapat juga masalah akses internet.Di kebanyakan kampung, tidak ada liputan internet menyebabkan penduduk kampung tidak dapat mendaftar vaksin melalui aplikasi MySejahtera.Maka, pendaftaran mesti dilakukan secara manual dengan pen dan kertas.Sementara itu, penduduk tanpa kewarganegaraan menghadapi komplikasi lain ketika mendaftar vaksinasi.Penduduk kampung menunggu giliran untuk menerima vaksin Covid-19.Di Sarawak, orang-orang tanpa warganegara dibenarkan menerima suntikan vaksin dengan syarat status mereka disahkan oleh pemimpin masyarakat.Bagaimanapun kekurangan dokumentasi menunjukkan butiran penting bagi golongan ini tidak dapat diketahui.“Ramai orang tanpa warganegara ini tidak tahu tarikh lahir mereka,” kata Fairuz.Fairuz turut menceritakan satu kejadian di mana dia menyuntik vaksin kepada seorang lelaki yang tidak miliki kewarganegaraan.“Ketika saya bertanya kepadanya tentang tarikh lahir, dia berkata tidak tahu bila dia dilahirkan. Tetapi kerana dia ada tatu yang mempunyai nombor kelihatan seperti tarikh, saya gunakan sahaja.“Orang perlu faham ramai orang tanpa kewarganegaraan tidak berpendidikan tinggi,” tambahnya.“Mereka tidak dapat membaca atau menulis kerana tidak bersekolah. Mereka tidak mempunyai peluang atau hak istimewa untuk pergi ke sekolah kerana mereka tidak ada kad pengenalan seperti kita.”Bagaimanapun Fairuz bertekad untuk terus melakukan yang terbaik dengan sedikit maklumat yang dia dapat kumpulkan.“Tidak ada gunanya jika kita tidak jalankan vaksinasi mereka, terutama mereka yang tidak ada keistimewaan.“Bagaimana kita boleh dapat capai imuniti kelompok jika ada orang yang ingin divaksinasi tetapi tidak dapat suntikan hanya kerana status warganya?”


Tentera Rusia serang Ukraine selepas terima arahan Putin

Tentera Rusia melancarkan peluru berpandu ke arah beberapa bandar Ukraine dan mendaratkan tenteranya di kawasan selatan pantai negara itu, kata pihak berkuasa dan media.Serangan tersebut dijalankan selepas Presiden Rusia Vladimir Putin mengumumkan operasi ketenteraan di wilayah timur Ukraine.Selepas Putin mengumumkan operasi tersebut melalui siaran televisyen Rusia, letupan mula kedengaran di ibu negara Ukraine, Kyiv.Bunyi letupan juga kedengaran berhampiran lapangan terbang utama ibu negara itu, kata agensi berita Interfax.“Putin baru sahaja melancarkan pencerobohan besar-besaran ke atas Ukraine. Bandar Ukraine yang aman telah diserang,” kata Menteri Luar Ukraine Dmytro Kuleba di Twitter.“Ini adalah pencerobohan. Ukraine akan mempertahankan dirinya dan akan memenangi perang ini. Dunia mesti menghentikan Putin. Masa untuk bertindak sekarang.”Presiden AS Joe Biden berkata beliau berdoa untuk keselamatan rakyat Ukraine “kerana mereka terpaksa berdepan serangan tanpa sebarang provokasi dan ia adalah tindakan yang tidak wajar oleh pasukan tentera Rusia”.Terdahulu, Rusia menuntut supaya Nato menamatkan perluasan pengaruhnya di kawasan timur Ukraine.Putin berkata beliau membenarkan operasi khas ketenteraan di wilayah timur yang telah berpisah dari Ukraine selepas Rusia tidak mempunyai pilihan lain selain mempertahankan diri daripada apa yang disifatkannya sebagai Ukraine moden.“Rusia tidak boleh berasa selamat, membangun, dan wujud dengan ancaman berterusan dari wilayah Ukraine moden,” kata Putin.“Semua pertumpahan darah yang berlaku adalah tanggungjawab rejim pentadbiran Ukraine.”Bagaimanapun, ruang lingkup operasi ketenteraan Rusia masih tidak jelas namun Putin berkata: “Rancangan kami tidak termasuk penjajahan terhadap wilayah Ukraine. Kami tidak akan melakukan sebarang tindakan dengan menggunakan kekerasan.”Beliau bercakap demikian ketika Majlis Keselamatan Pertubuhan Bangsa-Bangsa Bersatu sedang mengadakan mesyuarat tergempar di New York bagi membincangkan krisis terbaru Eropah itu.Putin berkata beliau mengarahkan tentera Rusia untuk melindungi rakyat dan merayu kepada tentera Ukraine untuk meletakkan senjata mereka.Memetik laman sesawang berita Ukraine, Interfax melaporkan pihak berkuasa berkata pusat kawalan tentera Ukraine di Kyiv dan bandar Kharkiv di timur laut negara itu telah mengalami serangan peluru berpandu dan tentera Rusia telah mendarat di bandar pelabuhan Odessa dan Mariupol.Letupan turut menggegarkan bandar Donetsk di timur Ukraine yang kini berpisah dari negara itu sementara pesawat awam diberi amaran supaya menjauhi kawasan tersebut.Beberapa jam sebelum itu, pasukan pemisah pro-Rusia telah merayu bantuan ketenteraan dari Moscow dihantar bagi menghentikan apa yang didakwa sebagai pencerobohan Ukraine di kawasan yang dikuasainya.Dakwaan pencerobohan Ukraine di dua wilayah timur negara itu disifatkan Amerika Syarikat sebagai propaganda Rusia.Semalam, Presiden Ukraine Volodymyr Zelenskiy berkata Moscow telah meluluskan serangan ke atas Ukraine dan tidak memberikan sebarang maklum balas ketika dihubungi bagi usaha rundingan antara kedua-dua negara.Putin juga mengulangi pendiriannya yang tidak menerima usaha Nato untuk memasukkanUkraine sebagai anggotanya, mendakwa ia adalah sebahagian daripada perluasan pengaruh di wilayah itu.Justeru, katanya, Rusia tidak mempunyai pilihan selain mempertahankan diri daripada ancaman yang didakwa berpunca dari Ukraine.


Polis Israel bertindak keras terhadap protes reformasi undang-undang

Polis Israel pada Rabu bertempur dengan penunjuk perasaan yang menentang reformasi kehakiman kerajaan yang dikatakan pengkritik mengancam demokrasi, ketika penggubal undang-undang mengadakan undian awal mengenai rang undang-undang (RUU) kontroversi terbaru itu.
Penunjuk perasaan di Tel Aviv menyekat beberapa jalan, dan polis menggunakan meriam air dan mengerahkan pegawai berkuda dalam tindakan kekerasan yang jarang berlaku di Israel, kata wartawan AFP.
Kira-kira 39 orang telah ditangkap kerana "didakwa merusuh dan tidak mematuhi arahan pegawai polis", kata polis dalam satu kenyataan.
Selain itu 11 penunjuk perasaan yang cedera dimasukkan ke hospital Ichilov di Tel Aviv, kata jurucakap kemudahan itu kepada AFP.
“Saya di sini untuk demokrasi, untuk hak asasi manusia, untuk keadilan,” kata penunjuk perasaan Johann Kanal, 39, kepada AFP di Tel Aviv.
Seorang lagi penunjuk perasaan, peguam Dana Niron berusia 51 tahun, berkata: "Kami menyekat semua simpang, kami hentikan keseluruhan lalu lintas di seluruh negara dengan harapan kerajaan semasa akan faham yang kami sangat serius dan kami akan buat segala-galanya untuk mengubah haluan (reformasi kehakiman) yang mereka ambil."
Perdana Menteri Benjamin Netanyahu membalas dalam satu kenyataan di televisyen dengan berkata: "Hak untuk berdemonstrasi bukan hak untuk menyekat negara," sambil menuduh penunjuk perasaan sudah melebihi batasan.
“Negara yang berdaulat tidak boleh bertolak ansur dengan anarki,” tambah Netanyahu, yang kembali berkuasa akhir tahun lalu sebagai ketua gabungan dengan sekutu Yahudi ultra-Ortodoks dan ekstrem kanan.
Perdana menteri sebelum ini menekankan sokongannya kepada polis, kerana "bertindak terhadap pelanggar undang-undang yang mengganggu kehidupan seharian warga Israel".
Perhimpunan di Tel Aviv diadakan ketika ahli parlimen di Baitulmaqdis meluluskan bacaan awal RUU yang mengehadkan peluang seorang perdana menteri didakwa.
Penentang berkata langkah itu bertujuan melindungi Netanyahu, yang sedang dibicarakan atas tuduhan rasuah yang dinafikannya.
Seramai 62 ahli parlimen mengundi menyokong undang-undang itu, yang mencadangkan majoriti tiga perempat parlimen untuk memecat perdana menteri kerana ketidakupayaan fizikal atau mental.
Berikutan undian awal, RUU itu akan diluluskan kepada jawatankuasa parlimen untuk dipertimbangkan sama ada ia perlu dibatalkan atau dikembalikan kepada dewan untuk meneruskan proses perundangan.
Pembaharuan kehakiman yang lebih luas, diumumkan pada bulan Januari, termasuk langkah-langkah yang dipertikaikan oleh pengkritik yang bertujuan untuk memberikan lebih banyak kuasa kepada ahli politik dengan mengorbankan badan kehakiman.
Netanyahu dan menteri kehakimannya, Yariv Levin, berpendapat perubahan itu perlu bagi menetapkan semula keseimbangan antara pegawai yang dipilih dan Mahkamah Agung yang mereka anggap sebagai dipolitikkan.
Penggubal undang-undang juga meluluskan dalam bacaan awal RUU untuk mengenakan hukuman mati ke atas "pengganas", dengan 55 ahli Parlimen menyokong dan sembilan menentang.
Ahli politik ekstrem kanan telah berulang kali cuba meluluskan undang-undang sedemikian di dewan 120 kerusi, tetapi gagal mendapat sokongan yang mencukupi.
Israel memansuhkan hukuman mati untuk kes bunuh di mahkamah sivil pada 1954, walaupun secara teori masih boleh digunakan untuk jenayah perang, jenayah terhadap kemanusiaan, pembunuhan beramai-ramai, pengkhianatan dan jenayah terhadap orang Yahudi.


AS, Eropah beri amaran provokasi Iran bakal jejas rundingan nuklear

Amerika Syarikat (AS) dan negara-negara Eropah memberi amaran kepada Iran, susulan usaha baru pemerkayaan uranium di negara itu boleh menjejaskan rundingan nuklear di Vienna.Washington turut menggesa Tehran untuk menghentikan usaha yang disifatkan sebagai “menempah bahaya” tersebut.Kecaman merentasi Atlantik itu berlaku beberapa jam selepas Badan Tenaga Atom Antarabangsa (IAEA) melaporkan Iran mahu memperkaya uranium sehingga 20% ketika usaha terbaru perbincangan nuklear berpusat di Vienna itu diadakan bagi menghidupkan semula perjanjian nuklear 2015 (JCPOA).“Kami terus mendesak Iran untuk hentikan usaha yang menempah bahaya ini, kembali ke Vienna dan sertai perbincangan sebenar, dan sedia untuk selesaikan rundingan,” yang dihidupkan semula pada April, kata jurucakap Jabatan Luar Negeri, Ned Price.Tindakan Iran itu adalah langkah baru membangunkan bahan yang boleh digunakan bagi pembuatan senjata nuklear.“Sangat membimbangkan Ira memilih untuk teruskan usaha tersebut dan tidak komited dengan JCPOA, lebih-lebih lagi dalam eksperimen yang boleh meningkatkan kajian senjata nuklear,” kata Price.“Ini adalah langkah mundur yang diambil oleh Iran.”Kuasa Eropah juga turut bersuara dengan Menteri Luar Britain, Perancis dan Jerman menyatakan keprihatinan mereka dan memberi amaran langkah Iran boleh menjejaskan perbincangan yang sedang diusahakan.“Menerusi langkah terbarunya, Iran mengancam hasil rundingan Vienna walaupun kemajuan dicapai dalam enam pusingan rundingan setakat ini,” kata menteri berkenaan dalam kenyataan bersama.Mereka memberi amaran supaya Iran kembali ke rundingan bagi mendapatkan kesimpulan segera, selain berulang kali menegaskan masa tidak berpihak kepada sesiapa pun.Britain, Perancis, Jerman dan AS antara kekuatan global, bersama China dan Russia telah menjalankan rundingan perjanjian itu dengan Iran, bertujuan menyekat program nuklearnya.


40 kanak-kanak dianggar terkorban sejak junta Myanmar bertindak ganas

Menurut kumpulan Save The Children, sekurang-kurangnya 43 kanak-kanak dibunuh junta tentera Myanmar sejak kudeta tentera pada Februari lalu dan mangsa paling muda berusia tujuh tahun.Menurut NGO itu, kejadian yang berlaku di Myanmar ketika ini adalah “sebuah mimpi yang dahsyat.”Kumpulan pemantau tempatan berkata jumlah kematian setakat ini adalah sebanyak 536 dan wakil tentera PBB turut mengingatkan risiko perang saudara dan pertumpahan darah yang dahsyat boleh berlaku jika keadaan ini berterusan.Menurut laporan BBC, amaran dari PBB itu susulan pertempuran baru di antara junta dengan etnik minoriti di kawasan sempadan Thailand dan India.Konflik bersenjata antara etnik Karen dan kerajaan Myanmar yang tercetus sejak 1949, selepas Myanmar memperoleh kemerdekaan dari United Kingdom, dan sudah berlarutan selama lebih 50 tahun.Mencari hak autonomi dan budaya, KNU terbabit dalam perang saudara dan siri pemberontakan etnik menentang kerajaan.Dalam laporan BBC, keluarga kanak-kanak berumur tujuh tahun, Khin Myo Chit berkata dia dibunuh polis semasa sedang melarikan diri ketika serbuan di rumah mereka di Mandalay.“Mereka tendang pintu,” kata May Thu Sumaya, 25.“Ketika pintu sudah terbuka, mereka tanya ayah saya ada orang lain lagi di dalam rumah.”Ketika dia jawab tidak ada, mereka menuduh dia menipu dan mula selongkar rumah.Ketika itulah khin Myo Chit lari ke arah bapanya.“Waktu itulah, polis tembak dia,” kata Thu Sumaya.Selain itu, kanak-kanak berumur 14 tahun turut dilaporkan terbunuh berdekatan rumahnya di Mandalay, sementara seorang kanak-kanak 13 tahun ditembak di Yangon ketika bermain.Kumpulan Save The Children turut memberi amaran keganasan yang berlaku ketika ini akan memberi kesan terhadap kesihatan mental kanak-kanak.“Kanak-kanak telah saksikan sendiri keganasan dan kekerasan,”“Jelas Myanmar sudah tidak lagi selamat untuk kanak-kanak.” katanya lagi.


Khairy lawat Thailand, nilai potensi penggunaan ganja perubatan

Menteri Kesihatan Khairy Jamaluddin kini dalam lawatan kerja selama empat hari ke Thailand bagi menilai potensi penggunaan ganja dan ketum bagi tujuan perubatan dan rangka kerja undang-undang untuk tujuan itu.
Kementerian Kesihatan (KKM) berkata, lawatan kerja Khairy yang bermula hari ini adalah bagi memenuhi jemputan rasmi Timbalan Perdana Menteri dan Menteri Kesihatan Awam Thailand, Anutin Charnvirakul.
Khairy dijadualkan melawat Pejabat Farmaseutikal Kerajaan hari ini di mana beliau akan diberi taklimat mengenai dasar berhubung ganja perubatan di Thailand termasuk amalan, kaedah penanaman dan penyelidikan mengenai penggunaan ganja dan ketum untuk tujuan kesihatan di negara itu.
Thailand adalah negara pertama di Asia Tenggara yang menghalalkan ganja dan menggunakannya bagi tujuan perubatan
"Lawatan dua hala itu mewakili platform ideal untuk KKM memahami perkembangan dalam penyelidikan antarabangsa dan penemuan bagi menyokong penggunaan ganja klinikal," kata kenyataan itu.
KKM turut berkata lawatan itu juga membuka peluang kerjasama antarabangsa bagi sektor swasta dan entiti penyelidikan yang menjalankan kajian klinikal mengenai ganja dan ketum bagi membangunkan inovasi perubatan yang akan meningkatkan lagi kualiti penjagaan kesihatan di Malaysia.
Khairy dijangka bertemu pemain industri ganja dan ketum di Thailand selain melawat Siam Cannabis Land di mana beliau akan melihat sendiri ladang  tanaman yang diusahakan di negara itu.
Delegasi Malaysia juga akan melawat Hospital Antarabangsa Bumrungrad, yang merupakan salah satu hospital swasta terbesar di Asia Tenggara, dan juga Institut Psikiatri Somdet Chaopraya yang menyediakan perkhidmatan penjagaan kesihatan mental moden.
Bulan lalu, Khairy berkata rangka kerja berhubung pendaftaran produk cannabidiol tertentu akan diumumkan.
Sementara itu KKM juga berkata Khairy dijadualkan menghadiri mesyuarat peringkat tinggi Apec mengenai kesihatan dan ekonomi di Bangkok pada Khamis sebelum pulang ke Kuala Lumpur.


Penganalisis terangkan kesan pengambilalihan 4 konsesi tol oleh Putrajaya

Cadangan pengambilalihan empat konsesi tol oleh Amanat Lebuhraya Rakyat Berhad (ALR) dilihat oleh pakar ekonomi sebagai satu situasi memang-menang apabila kerajaan tidak mengeluarkan wang untuk pembelian tol tersebut, selain tidak perlu membayar pampasan kepada konsesi supaya tidak menaikkan kadar tol.Empat konsesi tol itu ialah Kesas, LDP, Sprint, dan Smart dengan nilai agregat sebanyak RM5.48 bilion.Pakar ekonomi dari Putra Business School Ahmed Razman Abdul Latiff berkata, dua konsesi itu akan dipanjangkan tempoh manakala dua lagi akan dikurangkan.“Menerusi pemilikan oleh ALR, konsesi akan tamat pada satu tempoh yang sama supaya dapat diberikan kepada Lembaga Lebuhraya Malaysia (LLM) sekali gus dan bukannya secara berperingkat.“Kita beranggapan selepas tamat konsesi 11 tahun itu, kita tidak perlu bayar tol, tetapi kita tidak tahu lagi selepas LLM ambil alih, bagaimana mereka hendak jana hasil untuk selenggara keempat-empat lebuh raya itu,” katanya kepada MalaysiaNow.Katanya, tiada jaminan tol tidak perlu dibayar selepas tamat konsesi.Berkemungkinan, pengguna keempat-empat lebuh raya perlu juga membayar tol namun pada kadar yang amat rendah untuk meliputi kos penyelenggaraan.Putrajaya sebelum ini dilaporkan perlu membayar pampasan sebanyak RM1.51 bilion kepada pemegang konsesi lebuh raya kerana membekukan kenaikan tol di seluruh negara.Penganalisis ekonomi, Barjoyai Bardai dari Universiti Tun Abdul Razak berkata, pengambilalihan itu merupakan gabungan beberapa perkara sekali gus.“Ia mungkin melibatkan beberapa elemen ‘bail-out’ kerana operator-operator sedia mengadu mengenai trend pengurangan trafik di lebuh raya kerana ketersediaan MRT.“Ia juga satu rahmat kerana pihak operator bersedia untuk menurunkan harga asal yang ditawarkan oleh kerajaan Pakatan Harapan (PH) iaitu antara RM5 ke RM6 bilion,” katanya kepada MalaysiaNow.Katanya, pengambilalihan itu juga akan menjadi satu uji kaji yang mana beberapa individu yang disokong oleh kerajaan tampil untuk membida tanpa niat untuk mendapatkan keuntungan.Mengulas mengenai konsesi yang sudah hampir ke penghujung, Barjoyai berkata lapan tahun merupakan satu tempoh lama untuk konsesi tol.Operator baru (ALR) akan hanya menerima bayaran tol dengan kos operasi dan penyelenggaraan minimum.Dalam pada itu, Razman berkata isu yang membabitkan pengambilalihan itu ialah bagaimana ALR boleh mendapatkan pembiayaan melalui terbitan sukuk yang tidak dijamin kerajaan.Syarikat swasta itu baru-baru ini dilaporkan menerbitkan sukuk untuk menjana dana yang diperlukan untuk pengambilalihan tersebut.“Penjelasan diperlukan bagaimana ALR hendak beli kalau sukuk tidak dijamin kerajaan, sejauh mana perkara itu boleh meyakinkan pembeli sukuk?” katanya.Barjoyai pula menjangkakan, hasil bersih kutipan tol boleh digunakan untuk membayar nilai pengambilalihan RM5 bilion itu yang boleh dibayar secara berperingkat.“Kos keseluruhan boleh diselesaikan sebelum konsesi tamat. Hanya jika kutipan tol tidak mencukupi barulah konsesi akan dilanjutkan untuk tempoh yang diperlukan,” katanya yang menambah, pemilik-pemilik baru konsesi perlu dipantau agar tidak menyalahguna kuasa dengan membayar diri mereka (excessive remuneration) secara berlebihan selain mengakibatkan kos-kos yang tidak perlu semasa tempoh konsesi.Bagi mengelakkan terma-terma yang berat sebelah, ahli Parlimen boleh bertindak sebagai wakil untuk memastikan terma-terma yang dibuat memihak kepada rakyat.“Ini merupakan satu kes ujian untuk model seperti ini.“Kita boleh melanjutkan model ini untuk membalikkan institusi dan aktiviti-aktiviti swasta di seluruh negara,” katanya.


Banjir di Pahang, Johor, Kelantan beransur pulih

Keadaan banjir di Pahang, Johor dan Kelantan beransur pulih pagi ini, dengan jumlah mangsa banjir yang ditempatkan di pusat pemindahan sementara (PPS) semakin berkurangan.Bagaimanapun, portal infobanjir.water.gov.my memaklumkan, paras air sungai di beberapa lokasi masih melepasi paras bahaya antaranya di sepanjang Sungai Pahang termasuk Lubuk Paku dan Maran, Sungai Jelai di Lipis serta Sungai Golok di Rantau Panjang dan Kuala Jambu di Kelantan.Di Pahang, jumlah mangsa banjir yang berada di 206 PPS pagi ini ialah seramai 20,823 orang daripada 5,702 keluarga.Menurut portal Info Bencana Jabatan Kebajikan Masyarakat (JKM), sembilan daerah masih terjejas banjir dengan Temerloh merekodkan mangsa paling ramai iaitu 11,039 orang diikuti Pekan (2,842) dan Maran (2,224), Bera (1,614), Lipis (1,149), Kuantan (749), Raub (658), Jerantut (523) dan Rompin (25).Di Johor, jumlah mangsa banjir menurun sedikit kepada 3,598 orang daripada 996 keluarga setakat 8 pagi ini melibatkan tujuh daerah berbanding 3,612 orang daripada 1,001 keluarga, yang direkodkan pada 8 malam tadi.Pengerusi Jawatankuasa Kesihatan dan Alam Sekitar negeri R. Vidyananthan berkata Kota Tinggi kekal merekodkan jumlah mangsa tertinggi dengan 2,198 orang diikuti Johor Bahru (1,084), Kulai (99), Kluang (97), Segamat (81), Mersing (22) dan Pontian (17) yang ditempatkan di 40 PPS.Menerusi satu kenyataan, beliau berkata hanya tiga jalan yang masih ditutup untuk kenderaan ringan iaitu Jalan J172 (di Mawai Lama) di Kota Tinggi, Jalan Jabi-Bukit Tempurung (J156) (Segamat) susulan dinaiki air, manakala Jalan Kota Tinggi-Kluang (FT091) di Taman Seri Impian, Kluang ditutup berikutan tanah runtuh selain cuaca di beberapa daerah hari ini adalah mendung.Situasi sama turut berlaku di Kelantan apabila jumlah mangsa banjir membabitkan jajahan Pasir Mas dan Kuala Krai semakin berkurang kepada 369 mangsa setakat 8 pagi ini, berbanding 888 mangsa pada petang semalam di tujuh PPS.Berdasarkan aplikasi Info Bencana JKM, daripada jumlah itu seramai 316 orang ditempatkan di empat PPS di Pasir Mas, dan tiga PPS masih dibuka bagi menempatkan 53 mangsa di Kuala Krai.


Individu hilang status lengkap vaksinasi masih boleh makan di restoran, kata Khairy

Individu yang hilang status lengkap vaksin bermula 1 April kerana tidak mendapat dos penggalak masih boleh melakukan aktiviti sama seperti mereka yang lengkap divaksinasi, kata Menteri Kesihatan Khairy Jamaluddin.Antara aktiviti itu ialah makan di restoran, memasuki pusat beli-belah, tempat kerja dan rumah ibadat.“Sehubungan itu, pemilik-pemilik premis perlu pastikan bahawa hanya pelanggan atau pengunjung yang telah sekurang-kurangnya melengkapkan vaksinasi dos primer dibenarkan masuk ke premis perniagaan, rumah ibadat dan lain-lain yang berkenaan,” katanya dalam satu kenyataan semalam.Beliau berkata seperti diumumkan sebelum ini, semua penerima vaksin Sinovac dan Sinopharm berusia 18 tahun dan ke atas serta penerima semua jenis vaksin dos primer berusia 60 tahun ke atas akan kehilangan status vaksinasi lengkap dalam aplikasi MySejahtera sekiranya belum menerima dos penggalak.Bagaimanapun katanya, maklumat sejarah vaksin primer yang terdapat dalam aplikasi MySejahtera masih kekal.Khairy berkata seseorang individu diiktiraf sebagai lengkap vaksinasi dos primer apabila memenuhi kriteria seperti bagi jenis vaksin yang memerlukan dua dos suntikan (Pfizer, AstraZeneca, dan Sinovac), individu berkenaan mestilah melepasi hari ke-14 dari tarikh suntikan dos kedua.Selain itu, bagi jenis vaksin yang hanya memerlukan satu dos suntikan (Johnson & Johnson dan CanSino), individu berkenaan mestilah melepasi hari ke-14 dari tarikh suntikan.Beliau berkata bagi pengembara dari luar negara yang akan memasuki Malaysia, mereka perlu mengikut prosedur operasi standard (SOP) yang ditetapkan iaitu hanya pengembara yang menerima vaksinasi lengkap (lengkap vaksinasi dos primer dan dos penggalak) dibenarkan memasuki premis berkenaan.“Pemakluman SOP terbaru ini bagaimanapun bukan bermaksud penerima vaksin Sinovac berusia 18 tahun dan ke atas serta penerima semua jenis vaksin berusia 60 tahun dan ke atas tidak perlu mendapatkan dos penggalak,” katanya.Khairy berkata data penilaian yang dijalankan dalam kalangan penerima vaksin di Malaysia mendapati tahap perlindungan terhadap jangkitan Covid-19 menurun sehingga 20% bagi dua dos vaksin Pfizer dan 48 peratus bagi dua dos vaksin Sinovac dalam tempoh tiga hingga lima bulan selepas vaksinasi primer. Menurutnya pengambilan dos penggalak akan meningkatkan semula paras antibodi dalam tubuh, seterusnya boleh mengurangkan risiko gejala teruk akibat jangkitan Covid-19.“Sehubungan itu, kementerian kesihatan ingin menasihatkan dan menggalakkan individu yang belum menerima dos penggalak supaya mendapatkannya dengan segera,” katanya.


Mahkamah tolak rayuan kes SRC Najib dengan sebulat suara

Mahkamah Rayuan menolak rayuan Najib Razak terhadap sabitan dan hukumannya bagi beberapa pertuduhan melibatkan kira-kira RM42 juta dana SRC International, mengekalkan keputusan Mahkamah Tinggi tahun lalu yang mendapati bekas perdana menteri itu bersalah bagi tujuh pertuduhan pecah amanah (CBT), pengubahan wang haram dan salah guna kuasa.Panel tiga hakim diketuai Abdul Karim Abdul Jalil menyampaikan penghakiman secara sebulat suara hari ini.Karim bersama hakim Has Zanah Mehat dan Vazeer Alam Mydin turut berkata tindakan Najib berhubung dana RM42 juta SRC International bukan sesuatu tindakan demi kepentingan negara, sebaliknya memalukan negara.“Pemohon menyatakan semua tindakan beliau untuk SRC adalah untuk kepentingan nasional. Pemohon menggunakan alasan daripada bekas peguam negara, Apandi Ali, bekas ketua pesuruhjaya SPRM, Zulkifli Ahmad dan bekas ketua setiausaha perbendaharaan, Irwan Serigar.“Keputusan hakim perbicaraan tepat apabila menyatakan bahawa pendapat mereka tidak boleh menggantikan bukti,” katanya.Mahkamah Rayuan turut bersetuju dengan penghakiman Nazlan bahawa ketika Najib menjadi perdana menteri, beliau mempunyai kepentingan peribadi sewaktu meluluskan pinjaman RM4 bilion dari Kumpulan Wang Persaraan (KWAP) kepada Karim berkata, bukti menunjukkan dana RM42 juta sememangnya milik SRC dan dipindahkan ke beberapa akaun bertujuan untuk mengaburkan aliran dana dan menyukarkan pengesanan, sebelum masuk ke akaun Najib.


Korea Selatan, AS dakwa dokumen Pentagon dikatakan bocor adalah palsu

Korea Selatan dan Amerika Syarikat (AS) bersetuju dengan penilaian bahawa kebanyakan maklumat yang terkandung dalam dokumen Pentagon yang dikatakan bocor adalah palsu.
"Menerusi perbualan telefon antara menteri pertahanan kedua-dua negara pada pagi ini, kedua-dua pihak berpendapat bahawa banyak maklumat yang didedahkan itu telah direka-reka," kata Timbalan Prinsipal Penasihat Keselamatan Korea Selatan Kim Tae Hyo.
Beliau berkata demikian sebelum berlepas ke Washington untuk mengadakan perbincangan mengenai persiapan lawatan negara Presiden Yoon Suk Yeol ke AS, lapor Agensi Berita Yonhap.
Sempena lawatan itu, Yoon merancang untuk mengadakan perbincangan dengan Presiden AS Joe Biden di Rumah Putih pada 26 April.
Baru-baru ini, banyak laporan mengenai Washington didakwa mencuri dengar perbualan pegawai keselamatan Korea Selatan baru-baru ini.
Sebelum ini, Menteri Pertahanan Lee Jong Sup yang bercakap dengan Setiausaha Pertahanan AS Lloyd Austin bersetuju bahawa kebanyakan maklumat yang didedahkan itu adalah tidak benar, kata Kim.
Beliau menegaskan pihak berkuasa AS akan cuba mencari dalang insiden itu yang dijangkakan mungkin mengambil sedikit masa.


Pakistan setuju syarat ketat IMF untuk dapatkan pembiayaan AS$1.17 bilion

Pakistan akan menerima kira-kira AS$1.17 bilion pembiayaan baru daripada Tabung Kewangan Antarabangsa (IMF) selepas ia bersetuju dengan syarat pinjaman yang ketat.
IMF dan pihak berkuasa Pakistan telah mencapai "perjanjian di peringkat kakitangan" bagi memuktamadkan penilaian semula gabungan program bantuan ketujuh dan kelapan Kemudahan Dana Lanjutan (EFF).
"Tertakluk kepada kelulusan Lembaga Pengarah, kira-kira AS$1,177 juta akan tersedia, menjadikan pembayaran di bawah program itu berjumlah kira-kira AS$4.2 bilion," kata ketua pasukan IMF Nathan Porter dalam satu kenyataan.
Beliau berkata Pakistan sedang menghadapi kemelut ekonomi yang mencabar dan faktor domestik serta luaran telah menyebabkan inflasi meningkat dan rizab pertukaran asing semakin berkurangan.
IMF turut bersetuju untuk mempertimbangkan lanjutan EFF sehingga akhir Jun 2023 dan menambah  jumlah akses kepada AS$7 bilion.
Pada 2019, IMF dan Pakistan bersetuju dengan program pinjaman berjumlah AS$6 bilion namun ia dibekukan kerana perbezaan dengan kerajaan terdahulu.
Untuk menyemak semula perjanjian itu, kerajaan baru yang berkuasa sejak April lalu telah membuat beberapa keputusan mengikut kehendak IMF, termasuk menaikkan harga bahan api dan elektrik.
"Saya ingin mengucapkan terima kasih kepada PM (Perdana Menteri Shehbaz Sharif), rakan-rakan menteri, setiausaha dan khususnya bahagian kewangan atas bantuan dan usaha mereka dalam memastikan perjanjian itu berhasil," kata Menteri Kewangan Miftah Ismail pada Khamis.
IMF menyambut baik dasar kenaikan kadar faedah bank pusat Pakistan baru-baru ini, memandangkan ia "perlu dan sesuai".
Dasar monetari perlu menjurus ke arah memastikan inflasi diturunkan secara berterusan kepada objektif jangka sederhana lima hingga 7% berbanding lebih 20% pada Jun.
Pakistan bersetuju untuk melaksanakan pembaharuan selanjutnya sektor fiskal dan tenaga bagi memenuhi syarat pinjaman IMF.


79% dari 191 kematian ibu hamil tidak terima vaksin, kata KP kesihatan

Sebanyak 79% dari 191 kes kematian akibat komplikasi jangkitan Covid-19 dalam kalangan ibu hamil pada tahun lepas, terdiri daripada mereka yang tidak menerima suntikan vaksin. Ketua Pengarah Kesihatan Dr Noor Hisham Abdullah berkata kesemua kematian dalam kalangan ibu hamil yang dilaporkan sejak pandemik Covid-19 melanda negara, turut melibatkan 83% daripada mereka yang mempunyai komorbiditi. Namun menurutnya, bagi tahun ini sehingga 15 Februari, tiada kes kematian melibatkan ibu hamil disebabkan oleh jangkitan Covid-19 dilaporkan. “Liputan vaksin yang tinggi iaitu 94.7% pada umur 18 tahun ke atas telah tercapai pada Oktober 2021 dan ini menyumbang kepada penurunan kematian ibu hamil akibat komplikasi Covid-19,” katanya dalam satu hantaran di laman Facebook beliau. Beliau berkata sejumlah 18,277 kes jangkitan Covid-19 dalam kalangan ibu hamil dilaporkan dari Mac 2020 sehingga Januari tahun ini.


Kementerian cadang subsidi bersasar minyak masak seperti petrol

Kerajaan sedang di peringkat akhir perbincangan bagi menentukan mekanisme terbaik subsidi minyak masak dalam botol dengan kapasiti dua kilogram (kg) atau lima kilogram, kata Menteri Perusahaan Perladangan dan Komoditi, Mohd Khairuddin Aman Razali.Beliau berkata perkara itu akan dibentangkan dalam mesyuarat mingguan Kabinet pada Rabu sebelum dapat diputuskan dan diumumkan kepada rakyat seawal minggu hadapan.Katanya perbincangan antara tiga kementerian berkaitan iaitu kementerian perusahaan perladangan dan komoditi (KPPK), kementerian perdagangan dalam negeri dan hal ehwal pengguna, serta kementerian kewangan telah dijalankan, termasuk bersama pembekal minyak sawit mentah, pemborong serta pihak berkepentingan lain.“Di peringkat KPPK yang menjaga hal ehwal pembekal minyak sawit mentah, kita telah berbincang dan mencadangkan cara tebaik bagi memastikan rakyat menikmati harga minyak masak 2kg atau 5kg yang rendah.“Cuma kita masih belum dapat umumkan hari ni memandangkan perkara ini belum diputuskan di peringkat Kabinet lagi,” katanya dalam program Bicara Politikonomi di TV1 bertajuk ‘Harga Sawit dan Minyak masak: Rezeki atau Beban’ semalam.Beliau berkata KPPK turut mencadangkan kepada kerajaan pelaksanaan mekanisme jangka masa panjang atau subsidi bersasar minyak masak seperti yang sedang dilaksanakan untuk minyak petrol ketika ini.“Cadangan mekanisme subsidi bersasar ini masih diperincikan dan ia bertujuan menangani isu ketirisan dalam pembekalan minyak masak,” tambahnya.


60 korban dicatat, angka jangkitan rekod paling tinggi sebanyak 7,289

Malaysia merekodkan kes baru sebanyak 7,289 menjadikan kes keseluruhan Covid-19 meningkat sebanyak 525,889.Selangor kekal mencatatkan kes harian tertinggi sebanyak 2,642 disusuli Johor (664), Kuala Lumpur (604), Sarawak (513) dan Kelantan (425).Sementara itu, hanya Perlis (8) sahaja yang mencatat kes satu digit hari ini.Negara juga mencatat sebanyak 3,789 kes sembuh menjadikan jumlah keseluruhan kes sembuh meningkat kepada 460,062.Kes aktif dengan kebolehjangkitan pula kini berjumlah 63,458.Dalam pada itu, 726 pesakit ditempatkan di unit rawatan rapi (ICU) termasuk 373 orang memerlukan bantuan alat pernafasan.Malaysia turut mencatat 60 lagi korban akibat Covid-19, menjadikan jumlah mangsa yang maut meningkat kepada 2,369.


Wakil PBB gesa tindakan elak ‘perang saudara’ di Myanmar

Wakil Pertubuhan Bangsa-Bangsa Bersatu (PBB) mendesak Majlis Keselamatannya untuk mengambil tindakan di negara Asia yang kini dilanda krisis sebelum perang saudara dan pertumpahan darah berterusan.Lebih dari 520 orang dilaporkan meninggal dunia dalam tunjuk perasaan sejak tentera menjatuhkan pemimpin Myanmar Aung San Suu Kyi pada 1 Februari lalu, menyebabkan demokrasi Myanmar terjejas selepas ia diusahakan sejak sedekad lalu.“Saya rayu Majlis Keselamatan PBB untuk melakukan semua yang boleh bagi bertindak secara kolektif dan lakukan perkara yang betul dan kembalikan hak rakyat Myanmar sambil mengelak dari kehancuran,” kata wakil khas PBB Christine Schraner Burgener.Beliau berkata pihaknya masih terbuka untuk berunding dengan junta namun, “jika kami terus menunggu sehingga mereka sedia nak berunding.“Apa yang berlaku di lapangan akan semakin buruk. Dan pertumpahan darah tak boleh dielak lagi.” katanya.Wakil PBB dari Britain, Barbara Woodward, turut berkata bahawa Majlis Keselamatan “sebulat suara mengutuk tindakan junta dan kini membincangkan beberapa langkah bagi menangani konflik di Myanmar itu.Suu Kyi, 75, tidak lagi dilihat di khalayak umum sejak beliau dijatuhkan.Salah seorang pasukan guamannya, Min Min Soe baru-baru ini dipanggil ke balai polis kerana menyiarkan rakaman pertemuannya dengan pemimpin itu.Suu Kyi berdepan beberapa pertuduhan jenayah yang jika disabitkan kesalahan mungkin menyaksikan karier politik beliau berakhir.


Kompaun pembantu tukang masak di Ipoh tidak wujud, kata polis

Dakwaan berhubung kompaun pelanggaran prosedur operasi standard (SOP) perintah kawalan pergerakan bersyarat (PKPB) dikeluarkan di Kampung Rapat yang dipaparkan di laman sosial Facebook ‘Kuan Chee Heng’ hari ini, adalah tidak benar.Ketua Polis Daerah Ipoh A. Asmadi Abdul Aziz berkata semakan pihaknya mendapati tiada kompaun seperti didakwa telah dikeluarkan oleh pasukan pemeriksa SOP PKPB dalam kalangan polis daerah Ipoh setakat ini.“Semakan lanjut dengan pemilik facebook Kuan Chee Heng juga mendapati bahawa individu yang mendakwa dikompaun, gagal dihubungi melalui nombor telefon yang diberikan oleh pemilik akaun laman sosial berkenaan bagi mengesahkan kesahihan dakwaan yang ditularkan,” katanya dalam kenyataan malam ini.Beliau berkata satu laporan polis telah dibuat oleh ketua polis Balai Kampung Rapat mengenai perkara yang tular itu bagi menyiasat kejadian.Status yang dimuat naik itu turut dikongsikan laman sosial facebook ‘Najib Razak’ dan mendapat perhatian ramai.Status itu mendakwa seorang pembantu tukang masak dikenakan kompaun RM10,000 semasa keluar menerusi pintu belakang restoran berkenaan untuk menghisap rokok, dan dia tidak dapat mengirimkan wang kepada ibunya berikutan terpaksa berhutang dengan pihak restoran bagi membayar kompaun berkenaan, dan gajinya turut dipotong untuk membayar hutang.Asmadi mengingatkan agar segala isu berkaitan tindakan undang-undang oleh pihak polis disalurkan dengan betul dan tidak disebarkan dengan sewenangnya di media sosial tanpa disokong fakta sebenar bagi mengelak penyebaran maklumat palsu.“Saya ingin menegaskan bahawa pihak polis sentiasa menjalankan amanah penguatkuasaan undang-undang dengan adil dan profesional khususnya dalam mengawal penularan wabak Covid-19 melalui tindakan yang tegas,” katanya.


WHO sahkan penilaian vaksin Sputnik V di fasa akhir

Pertubuhan Kesihatan Sedunia (WHO) mengesahkan penilaian awal vaksin Covid-19 Sputnik V keluaran Rusia kini sudah di fasa akhir.Sepasukan pegawai pemeriksa akan ke Rusia dalam masa terdekat, kata Dana Pelaburan Langsung Rusia (RDIF) pada Rabu.“@WHO mengesahkan proses pra-kelayakan Sputnik V berada di landasan yang tepat dan kini sudah memasuki fasa akhir.“Sekumpulan pegawai pemeriksa WHO akan ke Rusia dalam masa terdekat untuk mengumpulkan semua hasil pemeriksaan & dokumen yang diperlukan mengenai #SputnikV, satu daripada vaksin paling selamat & berkesan di dunia,” memetik akaun Twitter Sputnik V.Sputnik V diluluskan di 70 negara dengan jumlah penduduk empat bilion orang, melebihi 50% daripada populasi dunia.Vaksin itu adalah yang kedua di dunia paling banyak mendapat kelulusan daripada pihak pengawal selia kerajaan.


Dr Mahathir jelaskan mengapa hadir ke Kongres Maruah Melayu

Dr Mahathir Mohamad hari ini menjelaskan beliau hadir ke Kongres Maruah Melayu tahun lepas, mengatakan ia bertujuan menghalang “kleptokrat” menjadikannya sebagai pentas perkauman dan anti bukan Melayu.Bekas perdana menteri itu berkata, pada ketika itu, orang Melayu percaya tidak sedar isu mengenai Melayu dan Islam itu ditimbulkan untuk membebas diri “penjenayah-penjenayah” daripada menghadapi tindakan undang-undang.“Kerana itu saya bersetuju hadir ke Kongres Maruah Melayu yang hari ini diguna sebagai tuduhan terhadap saya yang menyokong ke arah pembentukan kerajaan Perikatan Nasional (PN),” kata ahli Parlimen Langkawi itu dalam satu kenyataan hari ini.“Jika ada yang masih ingat, kehadiran saya ke kongres itu saya gunakan untuk ingatkan orang Melayu mengenai perlunya bekerja keras dan mengubah sikap jika mahu kekal bersaing pada masa kini.”Tahun lalu Pusat Kecemerlangan Melayu, Akademi Pengajian Melayu Universiti Malaya menganjurkan Kongres Maruah Melayu yang dirasmikan Mahathir yang pada ketika itu adalah perdana menteri.Antara yang hadir dalam kongres itu ialah pemimpin-pemimpin parti-parti Melayu-Islam seperti Bersatu, Umno, PAS dan Amanah.Kenyataan Mahathir dikeluarkan hari ini bagi menjawab dakwaan Mohamed Azmin Ali yang mengatakan penubuhan PN adalah idea pengerusi Pejuang itu untuk terus kekal sebagai perdana menteri.“Jika ada yang masih ingat, kehadiran saya ke kongres itu saya gunakan untuk ingatkan orang Melayu mengenai perlunya bekerja keras dan mengubah sikap jika mahu kekal bersaing pada masa kini.”“Saya sudah  berkali-kali terangkan bahawa ini tidak benar sama sekali kerana PN itu dianggotai oleh kleptokrat dan ditunjangi oleh Umno secara en-bloc.“Jika saya merancangnya mengapa perlu saya tolak apabila ia menjadi kenyataan dan jika saya terima sudah pasti saya kekal sebagai perdana menteri seperti yang diakui sendiri oleh Azmin,” katanya.Menurut Mahathir, perancang utama penubuhan kerajaan PN adalah Perdana Menteri Muhyiddin Yassin dan Azmin sendiri “yang mendapat hasil yang lumayan”.“Jangan lupa ketika semua ini berlaku, kedudukan Azmin dalam Keadilan (PKR) dan juga PH amat terancam.“Anwar dan penyokong-penyokongnya merancang dan berusaha untuk menjatuhkan Azmin dan ini bermula sejak pemilihan dalam Keadilan,” katanya.


Kerajaan digesa ambil tindakan proaktif tangani cacar monyet

Gerakan hari ini menggesa kerajaan untuk mengambil langkah-langkah proaktif bagi menangani kemungkinan penularan wabak cacar monyet dalam negara, mengatakan Malaysia tidak lagi boleh menutup sempadannya bagi kemasukan pelawat luar negara.Naib Presiden Gerakan Baljit Singh berkata walaupun negara dilihat tidak berdepan ancaman serius, pihak berkuasa harus bersiap-siaga berdepan “sebarang kemungkinan”.“Lapangan terbang antarabangsa dan pengangkutan awam yang membawa pelancong perlu laksanakan protokol untuk diagnosis, rawatan dan kuarantin jika ada kes positif disahkan,” katanya.“Apa yang kita tidak mahu ketika ini ialah membebankan sistem kesihatan dan ekonomi kita yang sedang bergelut untuk pulih daripada kesan pandemik Covid-19 sejak dua tahun lalu.”Cacar monyet adalah sejenis penyakit yang berasal dari Afrika yang biasanya sembuh dengan sendirinya.Ia dikesan menular di beberapa negara Eropah dan Amerika Utara sejak beberapa minggu kebelakangan ini.Semalam, kementerian kesihatan berkata pihaknya masih belum menerima sebarang aduan jangkitan cacar monyet dalam negara walaupun tular sebuah video mengenainya.Bagaimanapun, Baljit berkata walaupun pakar kesihatan menasihatkan mereka yang melakukan perjalanan ke luar negara mengambil vaksin cacar air yang dilaporkan berkesan bagi mengelak jangkitan cacar monyet, namun tidak ada sebarang pengumuman apakah bekalan vaksin itu cukup di hospital dalam negara.“Walaupun dilaporkan cacar monyet jarang membawa maut kepada manusia, namun Malaysia tidak boleh buang masa dalam memberikan peringatan dan apa-apa sekatan bagi mengekang penularannya,” kata Baljit dalam sebuah kenyataan, memberi amaran ia mungkin boleh menyebabkan “satu lagi situasi yang buruk”.


Amanah selar pemimpin DAP berhubung CSA dengan Ismail Sabri

Pemuda Amanah mengkritik Setiausaha Publisiti DAP Tony Pua yang secara terbuka membuat kenyataan menerima perjanjian kepercayaan dan perbekalan (CSA) dengan Perdana Menteri Ismail Sabri Yaakob sekiranya ia mirip kepada apa yang ditawarkan Muhyiddin Yassin sebelum ini.Pemangku Ketua Pemuda Amanah Muhammad Taqiuddin Cheman berkata tindakan Pua itu juga jelas tidak menghormati Majlis Presiden Pakatan Harapan (PH).“Tindakan Tony Pua yang secara terbuka membuat kenyataan berkenaan perjanjian CSA dengan perdana menteri adalah tindakan yang tergesa-gesa dan membelakangi Majlis Presiden sebagai badan tertinggi dalam membuat keputusan parti,” katanya dalam kenyataan hari ini.“Pemuda Amanah ingin mengingatkan agar semua pihak mengikut disiplin sebagai anggota dalam PH dan tidak menimbulkan perkara yang belum benar-benar menjadi keputusan PH.”Ahli Dewan Undangan Negeri Pulai Sebatang itu berkata, apapun alasan atau hujah yang akan diberikan Pua, sebarang proses dan strategi membuat keputusan mesti berlandaskan kepimpinan parti.“Kami menggesa supaya pertimbangan dan penelitian yang mendalam perlu dibuat serta melibatkan pimpinan di semua peringkat agar ia tidak disalah tafsir dan menimbulkan keraguan di kalangan penyokong.”Dalam sebuah forum dalam talian baru-baru ini, Pua mendedahkan rundingan berkenaan CSA sedang berlangsung antara pembangkang dengan Ismail.Malah beliau menyatakan, PH sedia menerima CSA dari Ismail jika tawaran itu sama seperti dilakukan Muhyiddin sebelum ini.“Bercakap sama ada akan menyokong atau tidak, kami mahu apa yang Muhyiddin tawarkan kepada rakyat Malaysia sebelum ini.“Kami mahu ia turut ditawarkan kepada kami dan rakyat Malaysia ketika ini,” katanya.Sebelum meletakkan jawatan, Muhyiddin menawarkan kerjasama rentas parti kepada pembangkang dengan tawaran yang bakal menyaksikan reformasi institusi berlaku di Malaysia seperti jawatan perdana menteri dihadkan kepada dua penggal dan peruntukan sama rata kepada semua ahli Parlimen.Bagaimanapun tawaran tersebut ditolak “mentah-mentah” oleh PH tanpa sebarang perundingan dengan kerajaan.Pua sebelum ini merupakan antara pemimpin DAP yang menyokong tawaran CSA oleh Muhyiddin.


SPRM reman 5 individu termasuk timbalan ketua pengarah jabatan kerajaan

Lima individu termasuk seorang timbalan ketua pengarah bergelar “Datuk” dan setiausaha bahagian sebuah jabatan kerajaan direman selama lima hari bermula hari ini bagi membantu siasatan berkaitan skandal rasuah minyak gred berat di perairan negara.Turut direman adalah tiga pengarah syarikat perkapalan termasuk seorang yang bergelar “Datuk Seri”.Majistret Shah Wira Abdul Halim mengeluarkan perintah reman bermula hari ini hingga 15 Disember itu selepas mendengar permohonan Suruhanjaya Pencegahan Rasuah Malaysia (SPRM) di Mahkamah Majistret Putrajaya di Putrajaya hari ini.Menurut sumber SPRM, kelima-lima individu berusia antara 35 dan 54 tahun itu ditahan ketika memberi keterangan di Ibu Pejabat SPRM di Putrajaya, malam tadi.Berdasarkan siasatan, kedua-dua pegawai kanan kerajaan itu dipercayai menyalahguna kedudukan dan kuasa mereka untuk mengeluarkan surat pengecualian kepada syarikat tertentu tanpa pengetahuan dan kelulusan menteri pengangkutan.Perbuatan itu juga dilakukan tanpa pengetahuan ketua pengarah jabatan berkenaan yang sebelum ini mengeluarkan surat arahan larangan penggunaan Single Hull, Double Bottom (struktur kapal) dalam mengangkut minyak gred berat di perairan Malaysia, kata sumber itu.Kes disiasat dibawah Seksyen 117 Kanun Acara Jenayah dan Seksyen 17 Akta SPRM 2009.


Korea Utara selar kenyataan Guterres berhubung penghapusan senjata nuklear

Korea Utara pada Ahad menyifatkan kenyataan Setiausaha Agung Pertubuhan Bangsa-Bangsa Bersatu (PBB) Antonio Guterres berhubung penghapusan senjata nuklear sebagai tidak adil, lapor Agensi Berita Yonhap.
Dalam satu kenyataan akhbar, Timbalan Menteri Luar bagi Pertubuhan Antarabangsa Kim Son Gyong, mengecam kenyataan ketua PBB itu yang dianggap memberi "sokongan penuh terhadap penghapusan senjata nuklear yang lengkap, ditentusahkan dan tidak boleh dipulihkan semula (CVID)".
Guterres dilaporkan mengeluarkan kenyataan itu semasa mengadakan lawatan ke Seoul minggu lalu. Sempena lawatan itu Guterres turut mengadakan pertemuan dengan Presiden Korea Selatan Yoon Suk Yeol pada Jumaat.
"Saya amat kesal dengan kenyataan setiausaha agung PBB yang tidak adil serta bertentangan dengan tugasnya seperti termaktub dalam piagam PBB, berkenaan isu Semenanjung Korea.
Beliau berkata CVID telah digembar-gemburkan oleh pihak tertentu dan satu pelanggaran terhadap kedaulatan Korea Utara kerana ia menuntut perlucutan senjata secara unilateral dan negara ini (Korea Utara) membantah sepenuhnya perkara itu tanpa sebarang toleransi.
Kim berkata program nuklear Korea Utara "sesuatu yang tidak dapat dielakkan" bagi mempertahankan keselamatan dan menggesa Guterres agar berhati-hati dalam membuat sebarang kenyataan tatkala situasi semakin genting di Semenanjung Korea.


Golongan miskin alami kesempitan ketara ketika Covid-19

Keadaan pandemik Covid-19 yang melanda seluruh dunia menyebabkan kehidupan menjadi tidak menentu terutama melibatkan golongan miskin bandar di ibu kota.Cabaran Covid-19, dan usaha kerajaan untuk mengekangnya, memberi tekanan kepada kadar kemiskinan terutama melibatkan golongan kurang bernasib baik seperti ibu tunggal dan keluarga yang memiliki golongan orang kurang upaya (OKU).DM Analytics melakukan kajian mengenai status sosioekonomi dan kesejahteraan sekumpulan 500 keluarga dengan anak yang tinggal di flat kos rendah di Kuala Lumpur selama tiga minggu pada bulan September.Hasil penemuan itu dimuatkan dalam laporan berjudul “Keluarga di Pinggiran Bahagian 2” yang dikeluarkan minggu lepas.Laporan itu mendedahkan dalam kalangan keluarga berpendapatan rendah, ketua isi rumah perempuan dan keluarga yang terjejas kerana memiliki golongan OKU kembali bernafas secara perlahan dan kekal terdedah kepada kejutan masa depan.Hampir 70% isi rumah tidak memiliki simpanan dan tidak memiliki akaun dengan Kumpulan Wang Simpanan Pekerja (KWSP) atau perlindungan Perkeso, secara tidak langsung menyebabkan mereka lebih terdedah jika tidak bekerja.Muhammed Abdul Khalid, yang mengetuai DM Analytics, memberitahu MalaysiaNow pekerja OKU lebih kerap tidak bekerja sendiri dan membuat caruman kepada KWSP atau Perkeso adalah pilihan.“Adalah sesuatu yang mengejutkan, apabila pihak kami bertanya kepada responden, kenapa mereka tidak mendaftar, mereka menjawab tidak mengetahui mengenainya,” kata Muhammed pernah menjadi penasihat ekonomi kepada bekas perdana menteri, Dr Mahathir Mohamad.“Kekurangan kesedaran menjadi penghalang dalam usaha memberikan perlindungan kepada golongan ini.”Laporan itu merupakan bahagian kedua dalam siri projek Keluarga di Pinggiran yang ditugaskan Tabung Kanak-kanak Pertubuhan Bangsa-Bangsa Bersatu (Unicef) dan Dana Penduduk Pertubuhan Bangsa-Bangsa Bersatu.Laporan akan datang dijangka dapat memantau sejauh mana keluarga tersebut pulih dan memberikan pemahaman yang kritikal kepada pembuat dasar ketika Malaysia cuba “bangkit semula dengan lebih baik”.Kekangan kewangan yang disebabkan daripada pemotongan gaji, kehilangan pekerjaan atau kehilangan pendapatan perniagaan semasa Perintah Kawalan Pergerakan (PKP) bermula pertengahan Mac hingga awal Jun, dilampirkan dalam bahagian pertama Keluarga di Pinggiran dalam laporan Egde, menunjukkan peningkatan pada bulan September“Walaupun terdapat sedikit pemulihan dalam pendapatan dan pekerjaan dalam kumpulan yang dikaji, ia hanya sebahagian kecil sahaja. Bagi kebanyakan isi rumah pandangan hidup mereka kekal pesimistik,” kata Muhammed.“Nasib kebanyakan golongan miskin bandar sekarang ini lebih teruk sekarang berbanding tempoh pra-pandemik dan tempoh yang sama tahun lepas.”Tambahnya, kesan paling ketara dapat dilihat berlaku dalam kalangan ibu tunggal.“Kekurangan kesedaran mengenai perkara itu menjadi penghalang dalam usaha memberikan perlindungan kepada golongan ini.”Laporan itu turut mendedahkan bantuan daripada pihak kerajaan masih diperlukan dan ia perlu diperluaskan kerana hanya 2% sahaja yang memohon geran khas Prihatin.Apa yang sangat diperlukan golongan miskin adalah wang tunai dan makanan, tetapi disebabkan ketidakmampuan mereka untuk mencari pekerjaan atau cara lain untuk menghasilkan pendapatan semasa tempoh pandemik, mereka turut mengalu-alukan peluang pekerjaan.Sebilangan pembuat dasar merasakan lebih banyak bantuan kewangan kepada golongan miskin hanya meningkatkan kebergantungan mereka kepada pemberian kerajaan dan mewujudkan peluang kerja lebih membantu.Izlin Ismail, profesor madya di fakulti perniagaan dan perakaunan Universiti Malaya, percaya dari sudut ekonomi, lebih baik memberikan bantuan kepada orang miskin daripada memberi pengurangan cukai kepada orang kaya.“Orang miskin akan berbelanja sebahagian besarnya dan ia akan membantu merancakkan aktiviti ekonomi,” katanya kepada MalaysiaNow.“Orang kaya pula berkemungkinan tidak akan melakukan perkara sama.”Ketua polisi sosial Unicef Malaysia Stephen Barrett berkata, “Maklumat yang dikumpulkan dalam laporan itu akan menyokong usaha mitigasi kebangsaan Covid-19 dan membolehkan kajian lebih mendalam mengenai dasar perlindungan sosial. Ia menjadi kritikal sekiranya kerajaan mengambil serius dalam usaha untuk mencapai agenda nasional “tiada sesiapapun ditinggalkan”.Bagaimanapun, Barrett menegaskan, kajian itu tidak mengambil kira keadaan terkini sejak pelaksanaan Perintah Kawalan Pergerakan Bersyarat (PKPB) di Kuala Lumpur, Selangor dan Putrajaya awal bulan lepas.Menjelang pembentangan Belanjawan 2021 dan Rancangan Malaysia ke-12 memberi peluang yang kritikal kepada pembuat dasar untuk melaksanakan dasar sosial yang lebih berkesan untuk mencapai matlamat yang ditetapkan dalam Wawasan Kemakmuran Bersama 2030.Bagaimapun, seperti yang dinyatakan oleh laporan itu, “Ia juga akan membantu untuk mencapai sasaran kurang tinggi tetapi tidak kurang pentingnya yang dimiliki oleh semua ibu bapa, iaitu untuk memberi anak mereka permulaan yang baik dalam kehidupan.”


Korban akibat siklon di Brazil meningkat 13 orang

Jumlah korban akibat siklon luar tropika yang melanda selatan Brazil pada hujung minggu lalu kini meningkat kepada 13 orang, dengan empat orang masih hilang, menurut agensi pertahanan awam negara itu pada Ahad.
Pada Jumaat, siklon yang mencetuskan banjir dan ribut itu telah menyebabkan kemusnahan di lebih daripada 40 bandar di Rio Grande do Sul, negeri yang bersempadan dengan Uruguay dan Argentina.
Operasi mencari mangsa yang hilang masih berjalan, lapor Xinhua.
Lebih separuh juta penduduk terputus bekalan elektrik dan 4,913 lagi terpaksa dipindahkan.
Presiden Brazil Luiz Inacio Lula da Silva berikrar untuk menyalurkan bantuan kepada kawasan yang terjejas.


200 nelayan terjejas pantai Permatang Tepi Laut diancam pencemaran

Kira-kira 200 nelayan pantai di Kampung Permatang Tepi Laut, Bayan Lepas, Pulau Pinang terjejas sumber pendapatan berikutan masalah pencemaran air kumbahan dan sampah-sarap yang dihadapi mereka sejak beberapa tahun lalu.Dalam tinjauan yang dibuat oleh Persatuan Pengguna Pulau Pinang (CAP) mendapati kejadian ini telah menyebabkan air sungai di kampung itu keruh, berkelodak dan berbau busuk. Manakala di kawasan pantai pula dipenuhi sampah-sarap.Menurut nelayan-nelayan yang terlibat masalah tersebut berpunca dari kediaman penduduk dan premis perniagaan sekitar Bayan Lepas membuang sisa kotoran termasuk sampah ke dalam sungai ini. Bahan buangan itu dibawa arus ke laut serta mengancam kawasan tangkapan mereka.Ikan, udang, kerang dan siput yang menjadi sumber tangkapan utama nelayan-nelayan di sini sejak dahulu kini diancam kepupusan dan telah berkurangan sekali gus menjejaskan hasil pendapatan mencecah 50% setiap kali turun ke laut.Di samping itu, enjin bot nelayan-nelayan juga kerap mengalami kerosakan kerana tersangkut pada sampah ketika menjalankan aktiviti tangkapan. Mereka juga mendakwa mengalami gatal kulit bila terkena air yang tercemar oleh bahan buangan ini.CAP kesal dan bimbang dengan kejadian ini walau pun sudah lama berlaku tetapi hingga sekarang tidak ada tindakan yang diambil oleh pihak berkenaan. CAP diberitahu oleh nelayan-nelayan di sini, sudah beberapa kali sampel air sungai diambil oleh pihak yang bertanggungjawab untuk diuji tetapi hingga sekarang keputusan ujian tersebut tidak diketahui mereka.Oleh yang demikian CAP menggesa Jabatan Alam Sekitar (JAS), Majlis Bandaraya Pulau Pinang (MBPP) serta Jabatan Pengairan dan Saliran (JPS) menyiasat dan mengambil tindakan segera bagi mengatasinya.CAP percaya jika punca masalah ini dibiarkan sumber pendapatan dan kehidupan nelayan-nelayan yang terlibat akan terjejas dengan lebih serius lagi pada masa akan datang.Mohideen Abdul Kader adalah presiden Persatuan Pengguna Pulau Pinang (CAP)* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Cadangan Rafizi jual nasi lemak ‘vending machine’ dipersoal pembeli, penjual makanan

Kelihatan wanita dan lelaki kemas berpakaian baju kurung dan kemeja pejabat berbaris panjang di depan mesin layan diri yang ditempatkan di sebuah stesen LRT untuk membeli nasi lemak bajet berharga RM2.
Jualan itu merupakan usaha terbaru di bawah program Inisiatif Pendapatan Rakyat (IPR) oleh Kementerian Ekonomi.
Menteri Ekonomi Rafizi Ramli sebelum ini memberitahu, proses jualan itu bermula dengan penanam cili memberikan sedikit hasil tuaiannya kepada pengusaha B40 yang lain untuk menghasilkan sambal nasi lemak.
Nasi lemak pula kemudiannya akan dijual serendah RM2 kepada rakyat melalui mesin layan diri.
Tinjauan MalaysiaNow ke stesen LRT Cempaka, Kuala Lumpur melihat banyak pihak boleh membeli nasi lemak tersebut termasuk pekerja asing, pekerja buruh dan penduduk berdekatan.
Bagaimanapun, pelaksanaan program itu kini dipersoal ekoran beberapa isu dan masalah yang timbul kurang tempoh seminggu selepas diperkenalkan.
Pembungkusan nasi lemak yang asas dan hanya diikat getah menyebabkan ianya tersangkut dan tidak bokeh melepasi laluan untuk sampai kepada pembeli.
Beberapa kali pembeli berdepan situasi tersebut dan terpaksa memikirkan cara untuk mengeluarkannya dan pergi ke lubang yang sepatutnya diterima pembeli.
Ada juga pembeli yang berjaya mendapatkan nasi lemak tetapi apabila diambil nasinya sudah bertabur.
Sistem pembayarannya juga lemah.
Mesin layan diri itu boleh menerima kedua-dua bentuk pembayaran tanpa tunai dan bayaran tunai.
Tetapi selepas beberapa jam di situ, mesin itu mengalami masalah teknikal dan tidak boleh memasukkan wang ke dalamya.
"Tak semua orang datang sini boleh guna kad (bank) nak bayar.
"Saya nampak pekerja asing jalan kaki lepas tu beratur nak beli tapi duit tak boleh masuk. Kalau berterusan macam ni, leceh," kata Faqih, kerani bank yang membeli nasi lemak di stesen tersebut.

Nasi lemak tersangkut dalam mesin layan diri selepas pembayaran diterima.

Kira-kira 7km daripada stesen itu, seorang peniaga nasi lemak pagi menyifatkan idea itu sebagai membazir dan merendahkan pengusaha nasi lemak lain sepertinya.
Kak Julia, yang menjalankan perniagaan sarapan pagi sejak 17 tahun lalu di kawasan Bandar Sri Permaisuri berkata idea itu tidak akan bertahan lama selain ianya hanya membantu satu pihak sahaja.
Katanya, penjual sebenarnya juga boleh menyediakan nasi dengar harga serendah RM2 jika kerajaan menyalurkan tuaian cili secara terus kepada penjual nasi lemak yang memerlukan khususnya peniaga miskin bandar.
Ini kerana kos pembuatan sambal paling tinggi dalam penghasilan nasi lemak susulan harga cili, gula dan minyak yang mahal.
"Lebih baik menteri datang jumpa kita yang jual nasi lemak tepi-tepi jalan dan bagi kita cili-cili itu.
"Kita boleh jimat banyak kos dan sediakan lauk pauk yang kualiti untuk pembeli, bukan sahaja telur semata," katanya kepada MalaysiaNow ketika ditemui di gerainya.
Dengan cara itu, katanya, kerajaan bukan sahaja boleh menjimatkan wang daripada membayar penyelenggaraan mesin layan diri bahkan juga menyebarluaskan idea itu ke seluruh negara.
"Petani bukan ada di KL atau Selangor sahaja. Petani kat Kedah bagi cili kat peniaga di tempat dia. Petani kita (jaga) di kawasan kita.
"Tak perlulah guna mesin itu lagi. Tak tahu saya nak cakap tapi memang tak membantu."
Dalam pada itu, Asfanizam, seorang ejen pengedar mesin layan diri di kawasan Lembah Klang berkata bukan sedikit tetapi banyak kekurangan pelaksanaan idea tersebut yang perlu ditambah baik.
Pertama katanya, penggunaan plastik pembungkusan makanan yang murah dan cuma diikat dengan getah tidak efisien untuk pembeli.
Atas sebab itu katanya, tidak menghairankan apabila banyak pembeli berdepan masalah ketika membeli.
Bercakap kepada MalaysiaNow, dia memberitahu penjualan nasi lemak bukan sesuatu yang baru dah pernah dibuat sejak beberapa tahun lalu.
Bagaimanapun, Asfanizam menjelaskan pelaksanaannya lebih baik seperti menggunakan pembungkusan kedap udara dan ketat bagi memastikan kualiti makanan terjaga serta lebih lama.
Selain itu, nasi lemak diletakkan di dalam mesin layan diri yang bersuhu lebih sejuk bagi mengelakkan makanan basi kerana disediakan menggunakan elemen santan.
"Sebab tu kalau tengok kebanyakan mesin layan diri atau mana-mana peti jual makanan pasti akan ada ketuhar gelombang untuk panaskan makanan.
"Tujuannya bukan sahaja untuk panaskan lauk tapi nak pastikan makanan yang dibeli masih dijamin kualiti dari aspek rasa dan keselamatan makanan."
Dengan itu, katanya pelaksanaan idea menjual nasi lemak boleh diteruskan dan mencapai tujuan asalnya jika penambahbaikan terserah disegerakan.
"Jika tidak, pembeli akan berdepan situasi yang sama setiap hari.
"Bayar RM2 tapi makanan sangkut dalam mesin. Kena keluarkan lagi RM3 beli nasi lemak di tepi jalan.
"Bukankah membazir? Lebih baik awal-awal lagi gunakan RM5 beli nasi berlauk murah," katanya.


Pengurus kewangan syarikat antara direman berhubung rasuah RM10 juta projek pengangkutan awam

Suruhanjaya Pencegahan Rasuah Malaysia (SPRM) menahan reman dua individu bagi membantu siasatan berhubung urusan pengambilalihan kerja melibatkan projek pembinaan sistem pengangkutan awam membabitkan rasuah sebanyak lebih RM10 juta.
Hakim Mahkamah Majistret Putrajaya Izra Zulaikha Rohanuddin membenarkan kedua-dua suspek direman selama tiga hari bermula hari ini sehingga 9 September 2022.
Permohonan reman terhadap suspek wanita dan lelaki yang masing-masing berusia awal 40-an tersebut dibuat di Mahkamah Majistret Putrajaya hari ini.
Menurut sumber SPRM, suspek berusia 40-an tersebut merupakan pengurus kewangan sebuah syarikat dipercayai melakukan pembayaran rasuah berjumlah lebih RM10 juta bagi memudahkan urusan dan kelulusan pengambilalihan kerja melibatkan projek berkenaan daripada sebuah syarikat lain kepada syarikat suspek bekerja.
Suspek dipercayai melakukan pembayaran tanpa mematuhi prosedur kewangan dan perolehan syarikat.
Seorang lagi suspek lelaki yang merupakan ketua bahagian pemasaran syarikat yang sama pula, disyaki membuat pembayaran kepada enam individu dan entiti berbeza yang disyaki palsu.
Kedua-dua suspek ditahan di ibu pejabat SPRM Putrajaya kira-kira pukul 9.30 malam tadi ketika hadir memberi keterangan.
Sementara itu, Pengarah Kanan Bahagian Siasatan SPRM, Hishamuddin Hashim mengesahkan penahanan tersebut dan berkata, kes disiasat mengikut Seksyen 16 Akta SPRM 2009.


AS gesa PBB luluskan lebih banyak akses bantuan ke Syria melalui Turkiye

Amerika Syarikat (AS) menggesa Majlis Keselamatan Pertubuhan Bangsa-bangsa Bersatu (PBB) untuk "melakukan undian" bagi membenarkan penghantaran bantuan PBB ke barat laut Syria yang dikuasai pemberontak melalui lebih banyak pintu sempadan dari Turkiye susulan gempa bumi minggu lalu.
Sejak 2014 PBB dapat menyampaikan bantuan kepada berjuta-juta orang yang memerlukan di bahagian barat laut Syria yang dilanda perang melalui Turkiye menerusi mandat Majlis Keselamatan.
Bagaimanapun, pada masa ini pertubuhan dunia itu dihadkan untuk menggunakan hanya satu pintu sempadan sahaja.
"Buat masa ini, setiap jam adalah penting," kata Linda Thomas-Greenfield, duta AS ke PBB, dalam satu kenyataan kepada Reuters.
"Orang ramai di kawasan yang terjejas bergantung kepada kita."
"Kita tidak boleh mengecewakan mereka – kita mesti mengundi segera pada resolusi untuk menyahut seruan PBB untuk membenarkan pintu sempadan tambahan bagi penghantaran bantuan kemanusiaan," katanya.
"Sudah tiba masanya untuk bergerak dengan segera."
Ketua bantuan PBB Martin Griffiths, yang berada di Turkiye dan dijangka melawat Syria, memberitahu Sky News pada hari Sabtu bahawa beliau akan meminta Majlis Keselamatan untuk membenarkan akses bantuan melalui dua lagi pintu sempadan, dengan alasan terdapat "kes kemanusiaan yang sangat jelas."
Setiausaha Agung PBB Antonio Guterres pada Khamis mendesak untuk mendapatkan lebih banyak akses.
Gagal
Brazil dan Switzerland antara 15 anggota Majlis Keselamatan mengetuai rundingan sebarang tindakan yang berkaitan dengan isu akses bantuan kemanusiaan Syria.
Diplomat berkata tiada draf resolusi masih diedarkan untuk membenarkan lebih banyak pembukaan pintus sempadan.
Angka kematian akibat gempa bumi minggu lalu di Turkiye dan Syria melepasi 33,000. Daripada jumlah itu 3,500 kematian dilaporkan di Syria setakat ini, di mana jumlah itu tidak dikemas kini selama dua hari, yang sebahagian besarnya berlaku di bahagian barat laut negara itu.
Satu resolusi memerlukan sembilan undi menyokong dan tidak memerlukan kuasa veto Rusia, China, AS, Britain atau Perancis untuk diluluskan.
Rusia sekutu Syria berkata bahawa mandat majlis sedia ada untuk satu pintu sempadan adalah mencukupi.
Kerajaan Syria melihat penghantaran bantuan merentasi sempada negara itu tanpa kelulusan sebagai pencabulan kedaulatan dan berkata bantuan harus disampaikan merentasi kawasan yang berdepan dengan perang saudara lebih sedekad.
Pada Jumaat ia meluluskan penghantaran bantuan di seluruh barisan hadapan.
Namun PBB berkata, bantuan gempa bumi dari kawasan yang dikuasai kerajaan Syria ke bahagian barat laut negara itu ditahan berhubung "isu kelulusan".
Duta besar Brazil dan Switzerland berkata mereka mahu Griffiths memberi taklimat kepada Majlis Keselamatan sebelum sebarang tindakan dibincangkan.
Diplomat berkata Griffiths mungkin dijangka bercakap dengan mereka hari ini.
Griffiths melawat satu pintu sempadan di Turkiye yang mana PBB diberi kuasa pada masa ini untuk menghantar bantuan ke barat laut Syria, di mana kira-kira empat juta orang memerlukan bantuan susulan gempa bumi melanda wilayah itu.
“Kami setakat ini mengecewakan rakyat di barat laut Syria,” tulis Griffiths dalam satu catatan di Twitter.


Petisyen Azmin Ali korban politik kebencian

Satu petisyen dengan tanda pagar #AzminLetakJawatan dimulakan semalam oleh pengguna maya dengan nama Kerajaan Gagal di laman www.change.org menyasarkan 150,000 tandatangan untuk menyokong agar Mohamed Azmin Ali meletak jawatan.Inisiatif (petisyen) ini merupakan wadah-wadah yang wujud dalam amalan demokrasi sebuah negara. Bermakna inisiatif seumpama ini, petisyen, referendum dan sebagainya, dibenarkan dalam amalan demokrasi.Inisiatif ini pastinya datang dari warga yang celik politik dan berpendidikan. Maka kita harus melihat apa naratif dibelakang petisyen ini dibuat.Jelas sekali, naratif negatif terhadap susuk Azmin telah bermula dari tragedi Langkah Sheraton. Malah, sebelum itu lagi, susuk Azmin ini dibenci kerana dianggap sebagai dalang pada kegagalan ‘Langkah Kajang’ oleh Anwar Ibrahim pada tahun 2013/14.Malah lebih awal lagi dari itu ketika Azmin bertanding jawatan timbalan presiden PKR bersaing dengan Zaid Ibrahim dan selepas itu Rafizi Ramli. Sejak itulah, nama ‘kartel’ ini dipotretkan kepada Azmin, yang memotretkan ini bukan orang lain, kawan-kawan juga.Politik kebencian ini sememangnya menjadi minyak pelincir yg kuat dalam mana-mana persaingan politik. Kebencian memandu sesorang untuk tidak memahami sesuatu dengan jelas dan rasional, termasuk mereka yang celik politik dan berpendidikan.Sama seperti rakyat khususnya orang Melayu diasuh selama bertahun-tahun supaya membenci DAP. Apa sahaja DAP buat, dikatakan akan menjahanamkan orang Melayu dan Islam. Pemimpin Islam yang korup, DAP jadi puncanya. Negara jadi Kleptokrat, tetapi DAP yang harus dijauhi. Pendek kata, apa sahaja tentang DAP, maka ia harus dijauhi. Kalau tak percaya, tanyalah budak-budak DAP yang berbakat itu.Begitulah ‘bangsatnya’ naratif politik kebencian ini, ia akan sentiasa dahagakan ‘darah’ politikus untuk dikorbankan, lepas satu, satu. Ia tidak akan pernah berhenti selagi kumpulan ini tidak berpuas hati. Kumpulan ini pula sama dengan mereka yang ‘celik politik’ dalam petisyen in, kerja itu diangkat atas nama mahu menyelamatkan negara, Malaysia atau ummat. Pokoknya, sama sahaja. Ini bukan politik waras.Najib Razak yang sah-sah didapati bersalah, tetap kekal sah sebagai ahli Parlimen. Kenapa petisyen ini tidak dibuat atas nama nak menjaga kesucian dewan rakyat?Malah ramai lagi pemimpin politik ‘kluster Mahkamah’, baik dipihak Perikatan Nasional mahupun Pakatan Harapan, masih terus menjalankan tugas dan menjadi Ahli Parlimen hingga urusan perundangan mereka diselesaikan. Pun tak ada petisyen.Realiti dan cabaran dalam sesebuah kerajaan ini tidak jauh bezanya dari kerajaan PH dan sebelum itu kerajaan BN. Persaingan dalam kerajaan akan tetap wujud antara satu parti dengan parti yang lain.Dulu ketika dizaman BN, Menteri Umno akan bersaing dengan menteri MCA, malah sesama Umno sendiri (ikut kem PM atau TPM) akan bersiang dan tikam menikam, begitu juga dalam PH, menteri DAP akan bersaing dan bergumpal dengan menteri PKR.Maka, dalam konteks kerajaan PN, pastilah wujud juga persaingan antara menteri-menteri kanan seperti Ismail Sabri dengan Azmin Ali.Jenaka sinis oleh Ismail Sabri yang ditujukan kepada Azmin Ali ini cukup nakal kerana kita tahu, kedudukan Ismail Sabri dalam Umno ini belum pasti terjamin.Persaingan didalam Umno ketika ini antara pelbagai kem sedang panas. Pastilah tokoh seperti Ismail Sabri ini mahu menjadikan dirinya lebih releven didalam Umno berbanding Hishamudin Hussein, Khairy Jamaludin dan Tok Mat timbalan presiden itu sendiri.Jadi, semua latar naratif ini adalah bergerak dari politik kebencian antara individu, kem dan parti. Sebelum ini, DAP antara pelupor menolak politik kebencian ini, tetapi hari ini DAP tidak menolak untuk bekerjasama dengan Umno hingga mereka sudi ‘subscribe’ jenaka Ismail Sabri asal ‘kebencian’ kepada Azmin Ali dapat dituntaskan.Untuk tidak lupa, selain DAP, Anwar Ibrahim sendiri mengesahkan bahawa beliau tidak menolak kemungkinan untuk bercengkerama dengan Umno. Ini semua soal survival politik. Semua perjuangan ini diletak atas nama ‘untuk rakyat’.Yang pasti, pertembungan kali ini bukan antara Azmin Ali dengan Ismail Sabri atau PN-PH atau Umno Bersatu, sebaliknya pertembungan tetapi antara politik kluster.Jadi, jika benar petisyen ini bukan dibuat atas dorongan kebencian politik ke atas seorang individu, maka petisyen ini sudah boleh dijadikan senjata untuk melakukan reform dan melawan pendemik Covid-19.Dengan petisyen seperti ini, maka rakyat tak perlukan lagi Anwar Ibrahim, tak perlu PH atau PN dan tak perlulah adakan pilihanraya, buat saja petisyen tiap-tiap bulan. Harap-harap dengan petisyen ini pandemik Covid-19 dapat dimusnahkan.Politik dari kebencian, tidak akan menyelamatkan Malaysia.Mahdzir Ibrahim ialah seorang pelukis yang berada dalam labirin politik* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


SPRM jangka 3-4 kertas siasatan JanaWibawa siap dalam masa terdekat

Siasatan berhubung projek Program Jana Ekonomi Pemerkasaan Kontraktor Bumiputera Berwibawa (JanaWibawa) masih dijalankan, kata Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.
Beliau berkata SPRM sedang menyiapkan ‘tiga atau empat kertas siasatan lagi’ berkaitan kes JanaWibawa sebelum dikemukakan kepada Peguam Negara untuk tindakan lanjut.
"Siasatan masih berjalan. Ada beberapa kertas siasatan masih dalam tindakan dan pegawai penyiasat sedang menyiapkan kertas siasatan," katanya ketika ditanya perkembangan siasatan berhubung Jana Wibawa  dalam sidang media mengenai kejayaan Ops Tropicana membongkar sindiket penipuan pelaburan dalam talian, di Putrajaya hari ini.
Ditanya sama ada bekas perdana menteri Muhyiddin Yassin antara suspek dalam isu JanaWibawa, Azam yang enggan mengulas lanjut berkata siasatan masih berjalan dan keputusan akan dibuat Peguam Negara selepas menerima kertas siasatan daripada SPRM.
Muhyiddin dilaporkan sebelum ini mengesahkan memberi keterangan kepada SPRM berhubung projek Jana Wibawa dan dipanggil untuk memberi keterangan bagi melengkapkan siasatan dan bukannya suspek.
Beberapa individu termasuk pemimpin politik antaranya bekas ketua penerangan Bersatu Wan Saiful Wan Jan dan Timbalan Ketua Bahagian Bersatu Segambut Adam Radlan Adam Muhammad didakwa di mahkamah berkaitan Jana Wibawa.
Program JanaWibawa diperkenalkan ketika pentadbiran Muhyiddin dengan objektif mempercepatkan pelaksanaan projek dan meningkatkan ekonomi negara semasa pandemik Covid-19.
Dalam perkembangan lain, Azam berkata siasatan terhadap isu pengambilalihan pengurusan Menara KL lengkap dan kertas siasatan dikemukakan kepada peguam negara.


Sabah benarkan rentas 3 daerah bagi e-hailing, penghantaran makanan

Sabah memberi kebenaran rentas daerah bagi operasi perkhidmatan e-hailing, teksi berdaftar dengan e-hailing, dan penghantaran makanan sepanjang perintah kawalan pergerakan (PKP) 3.0, melibatkan daerah Kota Kinabalu, Putatan dan Penampang, berkuat kuasa hari ini.Menteri Kerajaan Tempatan dan Perumahan Sabah Masidi Manjun berkata, keputusan dibuat Jawatankuasa Pengurusan Bencana Negeri Covid-19 itu, membolehkan pergerakan rentas daerah tanpa surat kebenaran polis bagi perkhidmatan tersebut.Beliau berkata, kebenaran tersebut diberikan bagi memenuhi keperluan masyarakat dan operasi perkhidmatan itu perlu mengikut prosedur operasi standard ditetapkan Majlis Keselamatan Negara.“Masa operasi dibenarkan bermula 6.00 pagi hingga 8.00 malam setiap hari, dengan had kapasiti seorang penumpang (e-hailing) sahaja, kecuali tujuan perubatan atau kecemasan dengan had maksimum dua orang penumpang,” katanya dalam kenyataan malam ini.Sementara itu Masidi yang juga jurucakap kerajaan negeri berkaitan Covid-19 berkata, Jabatan Kesihatan Negeri Sabah merekodkan sebanyak 193 kes baharu hari ini, menjadikan jumlah kumulatif wabak berkenaan 67,900 dengan tiga kes kematian dilaporkan masing-masing dua di Tawau dan satu di Sandakan.Beliau berkata, seramai 319 pesakit Covid-19 sembuh dan dibenarkan keluar hospital menjadikan jumlah kumulatif 65,557 orang.Katanya 1,473 pesakit sedang menerima rawatan masing-masing di hospital (451 orang), pusat kuarantin dan rawatan berisiko rendah awam (1,020 orang) dan dua orang di pusat tahanan sementara atau penjara.


Polis giat buru ‘Long Tiger’ yang lari dari lokap

Polis giat memburu seorang lelaki warga Myanmar dikenali sebagai Long Tiger selepas berjaya meloloskan diri dari lokap Mahkamah Majistret Tangkak pada 15 Disember lalu.Abdul Hamim Ab Hamid, 32, terlepas daripada tahanan ketika menghadiri prosiding perbicaraannya.Ketua Polis Daerah Tangkak Mohd Fadhil Minhat berkata orang kena tahan (OKT) berketurunan Rohingya itu, hadir ke mahkamah bagi perbicaraan kes berkait Seksyen 388 Kanun Keseksaan, sebelum terlepas.“Usaha mengesan suspek masih dijalankan polis serta khidmat anjing pengesan K9 turut digunakan selain sekatan jalan raya (SJR),” katanya dalam sebuah kenyataan.Menurut Fadhil, ketika kejadian Hamim dalam keadaan botak dan memakai kemeja-T pagoda dan berseluar coklat, berketinggian lebih kurang 160 sentimeter dan berat sekitar 65 kilogram.“OKT ketika dalam tahanan, tangannya masih bergari dan sedang menunggu untuk memulakan prosiding sambil menunggu peguamnya untuk hadir ke mahkamah. “Prosiding yang sepatutnya bermula pada pukul 10 pagi ditangguhkan sementara menunggu kehadiran peguam bela tertuduh.“Dia disedari melarikan diri dari mahkamah oleh orang ramai dan usaha untuk menangkapnya dilakukan, tetapi OKT berjaya meloloskan diri ke kawasan semak berhampiran,” katanya.Hamim sebelum ini ditempatkan di Penjara Sungai Udang, Melaka sebelum dibawa ke lokap polis IPD Tangkak pada 14 Disember. Pada 15 Disember, dia dibawa ke lokap mahkamah sebelum dia berjaya meloloskan diri dari pintu utama mahkamah.Fadhil berkata pihaknya memohon kerja sama orang ramai yang terlihat Hamim atau mempunyai maklumat berhubung lokasi tertuduh, untuk segera menghubungi pihak polis.Setakat ini, empat anggota polis yang bertanggungjawab mengiringi Long Tiger ke mahkamah juga akan disiasat di bawah Seksyen 233 kerana kecuaian, selain siasatan lanjut akan dilakukan terhadap polis yang bertugas di mahkamah.“Polis masih menyiasat sama ada kesemua anggota tersebut terlibat dalam kejadian ini atau sebaliknya, serta cara tertuduh meloloskan diri dari sel mahkamah.“Tertuduh yang masih mempunyai status perbicaraan di Mahkamah Sesyen Muar membabitkan kesalahan rogol di bawah Seksyen 376 Kanun Keseksaan, kini disiasat mengikut Seksyen 224 Kanun Keseksaan kerana lari dari tahanan,” tambah beliau.Beliau berkata, orang ramai yang mempunyai maklumat boleh menyalurkannya kepada balai polis berdekatan atau menghubungi ibu pejabat polis daerah (IPD) Tangkak di talian 06-9781222, Hotline IPD Tangkak, 06-9785222 atau mana-mana IPD.


Israel rampas jutaan dana digital untuk kegunaan proksi Iran

Israel merampas dana digital bernilai berjuta-juta dolar yang bertujuan untuk digunakan oleh kumpulan berkuasa Lubnan yang disokong Iran, Hezbollah dan cabang Pasukan Quds asing Pengawal Revolusi Iran, kata Kementerian Pertahanan semalam.
Menteri Pertahanan Israel Yoav Gallant berkata beliau meluluskan operasi yang bertujuan untuk mengenal pasti dan merampas dana yang diculik oleh organisasi yang disokong musuh ketat Iran.
Kementeriannya berkata sejak awal tahun ini, "Hizbullah, Pasukan Quds dan koperasi Syria telah menggunakan mata wang digital untuk menerima dana daripada pihak ketiga melalui transaksi haram".
Ia berkata kumpulan itu telah menggagalkan pemindahan berjuta-juta dolar kepada koperasi ini.
"Saya mengeluarkan perintah yang membolehkan rampasan dana tersebut, serta pemindahan mereka ke Negara Israel," kata Gallant.
"Dengan berbuat demikian, kami telah menghentikan aliran dana keganasan melalui saluran ini dengan berkesan."
Reuters cuba menghubungi pejabat media Hizbullah di Lubnan untuk mendapatkan maklum balas namun tidak berjaya.


Kumpulan wanita pertahan wakil Muda selepas diserang penyokong PH

Pergerakan wanita Islam, Sisters in Islam (SIS) menyertai kritikan terhadap Anwar Ibrahim berhubung gurauan yang dibuatnya semasa dialog dengan pelajar baru-baru ini, ketika penyokong dan tentera siber Pakatan Harapan (PH) menyerang seorang wakil rakyat Johor kerana mendesak perdana menteri supaya memohon maaf.
Sambil menyifatkan gurauan Anwar itu sebagai "tidak wajar, tidak boleh diterima dan tidak profesional", SIS berkata ucapan seperti itu tidak sepatutnya keluar daripada mulut seorang perdana menteri kerana ia seolah-olah mewajarkan sikap seksis.
"Selain itu, gurauan itu adalah seksis dan ia melemahkan serta mempersendakan wanita. Ia mengekalkan stereotaip berbahaya, yang menyumbang kepada budaya diskriminasi dan ketidaksamarataan.
"Tindakan terbuka dengan memberi komen berbentuk seksis ini, khususnya dalam kalangan ahli politik amat membimbangkan.
"Apabila ahli politik atau mana-mana individu yang berkuasa terlibat berkelakuan sedemikian, ia menghantar mesej negatif kepada masyarakat kerana ia menormalkan sikap seksis," kata SIS dalam satu kenyataan.
Anwar ketika hadir di Universiti Sains Islam Malaysia (Usim) pada Sabtu memuji seorang pelajar perempuan Tingkatan 6 sebelum bergurau mengatakan akan meminta nombor telefonnya sekiranya beliau masih muda.
Gurauan itu mendapat kecaman hebat daripada pengguna media sosial serta Bersatu, meskipun Menteri Pendidikan Fadhlina Sidek menolak kritikan itu dengan mengatakan gurauan Anwar disalahertikan.
Perlakuan itu turut mendorong Timbalan Presiden Muda Amira Aisya Abdul Aziz, yang juga ahli Dewan Undangan Negeri Puteri Wangsa di Johor, menuntut permohonan maaf daripada perdana menteri.
Ia kemudian disusuli serangan oleh penyokong dan tentera siber PH.
SIS berkata, Amira sedang mengalami gangguan dan serangan kerana "berani" mengkritik perdana menteri.
“SIS bersolidariti dengan Amira dan semua individu yang mengalami komen dan gangguan seksis.
"Kami menggesa usaha kolektif untuk mencabar dan menghapuskan seksisme dalam apa cara sekalipun, memupuk masyarakat di mana setiap individu dilayan dengan bermaruah, kesaksamaan dan rasa hormat," tambahnya.


KPM belum buat keputusan rasmi berhubung pelaksanaan PT3

Kementerian Pendidikan (KPM) belum membuat keputusan berhubung pelaksanaan Pentaksiran Tingkatan Tiga (PT3) bagi sesi 2022, kata Menteri Kanan Pendidikan Radzi Jidin.Beliau berkata KPM sedang meneliti pendekatan yang paling sesuai berkaitan PT3 dengan mengambil kira tahap penguasaan murid dan indikasi daripada sesi persekolahan 2021 yang masih berlangsung.“Belum ada sebarang keputusan rasmi oleh KPM berkaitan dengan PT3,” katanya kepada media selepas menghadiri sebuah majlis hari ini di Putrajaya.Sebelum ini, tular dalam laman Facebook mengenai hantaran yang didakwa dibuat oleh Lembaga Peperiksaan Rasmi yang memaklumkan PT3 akan diadakan semula bagi 2022 pada Oktober hingga November. Semakan mendapati hantaran itu telah dipadamkan.Radzi dalam pada itu berkata KPM akan mengadakan perbincangan dengan Suruhanjaya Pilihan Raya (SPR) esok berhubung penggunaan sekolah menengah di Johor sebagai pusat mengundi dalam Pilihan Raya Negeri (PRN) Johor untuk memastikan peperiksaan Sijil Pelajaran Malaysia (SPM) berjalan lancar.Sebanyak 151 sekolah menengah dijadikan pusat mengundi pada 12 Mac untuk PRN Johor, manakala peperiksaan SPM pula dijadual diadakan dari 2 hingga 29 Mac ini.“Sebelum ini pun sudah dibuat perbincangan awal. Kami sedang bekerjasama rapat dengan SPR bagi memastikan supaya peperiksaan SPM ini dapat berjalan dengan baik.“Jika terpaksa guna, kita ada pendekatan yang akan kita gunakan namun begitu kita cuba elakkan kerana tempoh masa tidak banyak, hari Ahad sahaja yang ada (susun semula meja kerusi).“Meja-meja peperiksaan telah disusun atur dengan teliti mengambil masa yang lama dan rombakan kepada susun atur meja tersebut yang kemudiannya disusun balik dalam masa sehari bukan sesuatu yang mudah kerana susunan meja dan kerusi ada cara dan peraturannya,” kata Radzi.Mengenai isu beg sekolah berat yang menjadi perbualan hangat, Radzi berkata KPM sedang memperhalusi perkara itu dan sudah mengenal pasti beberapa punca kepada isu tersebut antaranya jumlah mata pelajaran, buku teks tebal dan murid membawa buku tambahan.“Kami di KPM sedang merangka apa pendekatan terbaik (kerana) ia telah berlarutan sekian lama. Apakah pendekatan yang terbaik bagi pastikan isu ini diselesaikan sepenuhnya dengan memperincikan beberapa pendekatan,” katanya.